text:
ASETENAM NSƐM
Migyaw Biribiara Hɔ Kodii Owura no Akyi
“Sɛ wunnim na wutu wo nan fi fie ha kɔ asɛnka a, ensi ha bio. Wusi ha a, mebu wo nan mu.” Saa asɛm yi a me papa ka de hunahunaa me nti, meyɛɛ m’adwene sɛ mefi fie. Wei ne bere a mifii ase gyaw nneɛma hɔ kodii Owura no akyi. Saa bere no na madi mfe 16 pɛ.
DƐN na ɛkɔfaa saa asɛm yi bae? Ma menka nkyerɛ wo. Wɔwoo me July 29, 1929; minyinii akuraa bi ase wɔ Bulacan mantam mu wɔ Philippines. Esiane sɛ na sikasɛm nkɔ yiye nti, na nnipa a wɔwɔ hɔ no nni honam fam nneɛma pii. Bere a na meyɛ ɔbabun no, ɔko bi sii. Japan asraafo bɛtow hyɛɛ Philippines so. Nanso, na yɛn akuraa no wɔ akyiri kakra, enti ɔko no annu hɔ. Ná yenni radio ne television; atesɛm nkrataa nso, na yennya bi. Enti ɔko no ho nsɛm a na yɛte no, na yɛte no nkurɔfo ano.
M’awofo mma no, na yɛyɛ nwɔtwe; me na na meto so mmienu. Midii mfe nwɔtwe no, me nananom bɛfaa me kɔtenaa wɔn nkyɛn. Ɛwom sɛ na yɛyɛ Katolekfo deɛ, nanso na me nanabarima mpo ɔsom afoforo nkyerɛkyerɛ. Sɛ na ne nnamfo ma no ɔsom ho nhoma a, na ogye. Mekae sɛ ɔde nhomawa a wɔato din Protection, Safety, ne Uncovered a ɛwɔ Tagalog, * kasa mu, ɛne Bible kyerɛɛ me. Ná m’ani gye Bible akenkan ho, titiriw, Nsɛmpa nnan no. Ɛno maa m’ani begyee ho sɛ medi Yesu akyi.—Yoh. 10:27.
MEYƐƐ M’ADWENE SƐ MEDI OWURA NO AKYI
Japan asraafo a wobegyee Philippines bɔɔ so no san kɔɔ wɔn kurom afe 1945. Saa bere no, m’awofo kae sɛ mensan mmra wɔn nkyɛn. Me nanabarima nso hyɛɛ me nkuran sɛ menkɔ. Enti mekɔe.
Wei akyi bere tiaa bi, December 1945 no, Yehowa Adansefo bi a wofi Angat bɛkaa asɛmpa no wɔ yɛn akuraa no ase. Ɔdansefo baako a n’ani afi baa yɛn fie, na ɔma yehuu nea Bible ka fa “nna a edi akyiri” no ho. (2 Tim. 3:1-5) Ɔtoo nsa frɛɛ yɛn sɛ yɛmmra baabi a wosua Bible wɔ akuraa bi a ɛbɛn yɛn ase. M’awofo ankɔ, nanso me deɛ, mekɔe. Nnipa bɛyɛ 20 na wohyiaam wɔ hɔ, na wɔn mu bi bisaa Bible mu nsɛm a wɔnte ase.
Mante nea na ɛrekɔ so no biara ase papa, enti meyɛɛ m’adwene sɛ mefi hɔ. Nanso, meyɛe sɛ merefi hɔ no ara na wofii ase sɛ wɔreto Ahenni dwom. Dwom no kaa me koma paa, enti mannya ankɔ. Bere a wɔtoo dwom no wiei na wɔbɔɔ mpae no, wɔtoo nsa frɛɛ yɛn a yɛahyiam wɔ hɔ nyinaa sɛ Kwasida a edi hɔ no, yɛmmra nhyiam bi wɔ Angat.
Yɛn mu pii nantew akwansin nnum (kilomita 8) ansa na yɛredu Cruz abusua no fie; ɛhɔ na yɛyɛɛ nhyiam no. Ná nnipa 50 na wɔahyiam wɔ hɔ. Nea m’ani gyee ho paa ne sɛ, Bible mu nsɛm a emu dɔ a na yɛresusuw ho no, mmofra a na wɔwɔ hɔ no mpo tumi maa mmuae. Mekɔɔ asafo nhyiam kakra no, da koro Onua Damian Santos kae sɛ memmra mmɛda ne fie anadwo bi. Ná ɔyɛ ɔkwampaefo a n’ani afi, na na wayɛ aban kuropɔn sohwɛfo pɛn. Saa anadwo no, yɛbɔɔ Bible ho nkɔmmɔ araa ma, yɛanna ntɛm.
Saa bere no, nokware a ɛwɔ Bible mu a yesuae no, yɛn mu pii gye toom ntɛm ara. Bere a mekɔɔ asafo nhyiam kakra no, anuanom bisaa me ne afoforo sɛ, “Mopɛ sɛ mobɔ asu anaa?” Mekae sɛ, “Aane, mɛbɔ.” Ná minim sɛ mepɛ sɛ ‘mesom Owura Kristo sɛ akoa.’ (Kol. 3:24) Enti February 15, 1946 no, yɛkɔɔ asubɔnten bi a ɛbɛn hɔ ho ma wɔbɔɔ yɛn mu mmienu asu.
Yɛbɔɔ asu bɛyɛɛ Kristofo no, yehui sɛ ɛsɛ sɛ yɛka asɛmpa no daa sɛnea Yesu yɛe no. Saa a meyɛe no, anyɛ me papa dɛ, enti ɔkae sɛ, “Wusua dodo sɛ wobɛka nsɛmpa. Ɛno da nkyɛn a, sɛ wɔde wo hyɛ nsu mu a ɛnkyerɛ sɛ woyɛ ɔsɛmpakafo.” Meka kyerɛɛ no sɛ Onyankopɔn pɛ sɛ yɛka Onyankopɔn Ahenni ho asɛmpa no. (Mat. 24:14) Meka kaa ho sɛ, “Mahyɛ Onyankopɔn bɔ, na ehia sɛ midi so.” Sɛnea mekaa ho asɛm mfiase no, saa bere yi na me papa hunahunaa me no. Nokwasɛm ne sɛ, na wawe ataa so sɛ ɔremma menkɔ asɛnka bio. Wei ne bere a edi kan a mifii ase gyaw nneɛma hɔ kɔyɛɛ Onyankopɔn som adwuma.
Cruz abusua no maa me kɔtenaa wɔn nkyɛn wɔ Angat. Wɔsan nso hyɛɛ me ne wɔn babea kumaa, Nora, nkuran sɛ yɛnyɛ akwampae adwuma. November 1, 1947 no, yɛn mmienu nyinaa fii akwampae adwuma ase. Nora kɔyɛɛ akwampae adwuma no wɔ kurow foforo so, na me deɛ, mekɔɔ so ara boa ma wɔyɛɛ asɛnka adwuma no wɔ Angat.
MINYAA HOKWAN FOFORO GYAW BIRIBIARA HƆ
Bere a meyɛɛ akwampae adwuma mfe mmienu ne akyiri no, onua bi a ɔyɛ adwuma wɔ Betel a ne din de Earl Stewart maa ɔkasa wɔ baabi a ɔmanfo hyiam wɔ Angat. Nnipa bɛboro 500 na wotiee ɔkasa no. Ɔmaa ɔkasa no wɔ Borɔfo mu, na ɛno akyi no, mebɔɔ no mua wɔ Tagalog kasa mu. Mekɔɔ sukuu mfe nson pɛ, nanso Borɔfo na na yɛn akyerɛkyerɛfo no taa de kyerɛ yɛn ade. Ade foforo a ɛboaa me ma metee Borɔfo ne sɛ na yenni Bible ho nhoma pii wɔ Tagalog kasa mu. Enti nhoma a misuae no, na emu pii wɔ Borɔfo kasa mu. Wei ma metee Borɔfo kasa no kakra, na ɛno na ɛboaa me ma mitumi kyerɛɛ saa kasa no ase. Akyiri yi, mekyerɛɛ ɔkasa afoforo nso ase.
Ɛda a mekyerɛɛ Onua Stewart kasa ase no, ɔbɔɔ yɛn asafo no amanneɛ sɛ akwampaefo mmarima a wɔwɔ asafo no mu no, Betel behia wɔn mu baako anaa mmienu ama wɔakɔyɛ adwuma wɔ hɔ. Ná asɛmpatrɛwfo rebɛkɔ Teokrase Nkɔso Nhyiam wɔ New York, U.S.A., afe 1950. Ná akwampaefo a wɔrefrɛ wɔn akɔ Betel no rekosi wɔn ananmu ayɛ adwuma. Meka wɔn a wɔfrɛɛ wɔn no ho. Mesan gyaw fie ne nnamfo hɔ, na saa bere yi deɛ, na merekɔyɛ adwuma wɔ Betel.
Miduu Betel June 19, 1950, na mifii ase yɛɛ adwuma. Ná Betel sõ, na na ɛyɛ ɔdan dedaw bi a nnua atwa ho ahyia; na esi asase a ne kɛse yɛ ahama mmienu ne fã (hɛkta 1) so. Anuanom mmarima a wɔnwaree bɛyɛ dumien na na wɔyɛ adwuma wɔ hɔ. Anɔpa biara na mekɔyɛ adwuma wɔ gyaade. Afei ɛbɔ bɛyɛ anɔpa nnɔnkron a, na mekɔtow ntade. Edu awia nso a, saa ara. Bere a asɛmpatrɛwfo no san fii amanaman ntam nhyiam bae mpo no, mekɔɔ so yɛɛ adwuma wɔ Betel. Ná mekyekyere nsɛmma nhoma de mena. Ná meyɛ nsɛmma nhoma a nkurɔfo kra nso ho adwuma, na na migye ahɔho nso. Adwuma biara a wɔde maa me sɛ menyɛ no, meyɛe.
MIFII PHILIPPINES KƆƆ GILEAD SUKUU
Afe 1952 no, wɔfrɛɛ me ne anuanom nsia fii Philippines sɛ yɛmmra Gilead Sukuu adesuakuw a ɛto so 20 no bi. M’ani gyei paa. Nneɛma a yehui wɔ United States ne nea yɛfaa mu pii no, na ɛyɛ foforo ma yɛn koraa, na na yenhuu bi da. Nokwasɛm ne sɛ, sɛ na mede toto nneɛma a ɛwɔ yɛn akuraa ketewaa no ase ho a, na ɛyɛ soronko koraa.
Ebi ne sɛ, na ɛsɛ sɛ yesua sɛnea yɛde nkyɛnsee ne abɛɛfo mfiri a yɛde yɛ ade wɔ fie a yenhuu bi da di dwuma. Ewim tebea nso a, yɛnna nka, na ɛyɛ soronko koraa! Da koro anɔpa a mesɔree no, menkɔhwɛ a, wiase nyinaa na ayɛ fitaa fɛfɛɛfɛ yi. Wei ne bere a edi kan a mihuu sukyerɛmma. Afei mihui sɛ awɔw wom; na awɔw wom papaapa!
Nanso, mehwɛ ntetee a na merenya wɔ Gilead ne ɛho anigye a, saa nsakrae no deɛ, ɛyɛ nkyene a na ayera mu. Akwan a akyerɛkyerɛfo no faa so kyerɛɛ ade no, na etu mpɔn paa. Yehuu akwan pa a yɛfa so sua ade ne sɛnea yɛyɛ nhwehwɛmu. Anokwa, ntetee a minyae wɔ Gilead no, ɛboaa me ma mebɛn Yehowa paa.
Miwiee Gilead no, wɔma mekɔyɛɛ ɔkwampaefo titiriw bere tiaa bi wɔ Bronx, New York City. Ɛno ma mitumi kɔɔ Wiase Foforo Asafo Ɔmantam Nhyiam no bi July 1953. Wɔyɛɛ nhyiam no wɔ Bronx hɔ ara. Yewiee nhyiam no, mesan baa Philippines ma wɔmaa me dwumadi foforo.
MIGYAW KUROW KƐSE MU ASETENA PA HƆ
Anuanom a wɔwɔ Betel no ka kyerɛɛ me sɛ, “Seesei wobɛkɔ akɔyɛ ɔmansin sohwɛfo.” Ná ɛno bɛma manya hokwan foforo adi Owura no anammɔn akyi ankasa. Owura no tutuu akwan kɔɔ nkurow akɛse ne nketewa so kɔboaa Yehowa nguan. (1 Pet. 2:21) Wɔma mekɔyɛɛ adwuma wɔ Luzon mfinimfini fam; na ɔmansin no asasesin sõ paa. Luzon na ɛyɛ supɔw a ɛso paa wɔ Philippines. Ná Bulacan, Nueva Ecija, Tarlac, ne Zambales yɛ amantam a ɛka saa ɔmansin no ho. Sɛ mepɛ sɛ mekɔ nkurow no bi so a, na ɛsɛ sɛ meforo Sierra Madre Mmepɔw no; na abo tintim so. Ná bɔs anaa trotro nkɔ hɔ, enti na mesrɛ drɔbafo a wɔde wɔn lɔre akɛse twe nnua ma metena nnua no so. Mpɛn pii no, na wɔma me tena so, nanso na ɛso tena yɛ yaw paa.
Asafo ahorow a ɛwɔ hɔ no, na dodow no ara yɛ foforo, na na adawurubɔfo a ɛwom nnɔɔso. Enti bere a meboaa anuanom ma wɔyɛɛ asafo nhyiam ne asɛnka ho nhyehyɛe yiye no, wɔn ani sɔe paa.
Akyiri yi wɔde me kɔɔ ɔmansin foforo mu. Ná Bicol ɔmantam no nyinaa wɔ saa asasesin no mu. Ná akuw dɔɔso paa wɔ ɔmansin no mu; nsasesin a na wɔnkaa asɛmpa no wɔ hɔ da no, na akwampaefo titiriw reyɛ asɛnka adwuma no wɔ hɔ. Ofie baako a mekɔsoɛɛ mu deɛ, agyananbea baako pɛ a na ɛwɔ hɔ no, na ɛyɛ amena a nnua mmienu gu so. Bere a mitiaa nnua no so no, ebuu me guu mu. Ɛkyɛe paa ansa na meretumi ahohoro me ho akodidi saa anɔpa no!
Bere a meresom saa ɔmansin no na mifii ase dwinnwen Nora ho. Ná Nora afi akwampae adwuma ase wɔ Bulacan. Saa bere yi deɛ, na ɔyɛ ɔkwampaefo titiriw wɔ Dumaguete City, na mekɔɔ hɔ kɔsraa no. Ɛno akyi no, yedii nkitaho kakra, na yɛwaree afe 1956. Nnawɔtwe a edi yɛn ayeforohyia akyi no, yɛkɔsraa asafo bi wɔ Rapu Rapu Island. Ná yɛforo mmepɔw, na na yɛnantew paa. Nanso yɛn ani gyei paa sɛ yɛkɔsom yɛn nuanom a wɔwɔ mmeae a atew ne ho no sɛ awarefo!
WƆSAN FRƐƐ ME KƆƆ BETEL
Bere a me ne me yere yɛɛ ɔmansin adwuma bɛyɛ mfe nnan no, wɔfrɛɛ yɛn ma yɛkɔsomee wɔ Betel. Enti January 1960 na yefii Betel adwuma a yɛde mfe pii ayɛ no ase. Besi nnɛ, masua nneɛma pii afi anuanom a asɛyɛde a emu yɛ duru hyehyɛ wɔn nsa a me ne wɔn ayɛ adwuma no hɔ. Nora nso ayɛ adwuma ahorow pii wɔ Betel.
Esiane sɛ mesom wɔ Betel nti, manya nhyira efisɛ mahu nkɔsɔ kɛse a aba Onyankopɔn som mu wɔ Philippines. Mebaa Betel foforo a meyɛ aberante a menwaree no, ɔman mũ no nyinaa na adawurubɔfo bɛyɛ 10,000 na wɔwɔ mu. Ɛnnɛ, adawurubɔfo bɛboro 200,000 na wɔwɔ Philippines. Anuanom 435 nso reyɛ adwuma wɔ Betel de aboa adwuma a ɛho hia a ɛne asɛnka adwuma no.
Bere rekɔ so no, adwuma no mu trɛwee. Afei na anuanom a wɔyɛ adwuma wɔ Betel no akyere so wɔ hɔ. Ɛno nti, Akwankyerɛ Kuw no ka kyerɛɛ yɛn sɛ yɛmpɛ asase na yensi Betel foforo a ɛso sen kan deɛ no. Me ne onua a ɔhwɛ beae a wotintim nhoma so no kɔɔ afie a ɛwɔ Betel mpɔtam hɔ. Yebisaa wɔn sɛ obi wɔ asase anaa adan a ɔretɔn anaa. Ná obiara nni hɔ a ɔretɔn ne deɛ. Asasewura baako mpo deɛ, ɔka kyerɛɛ yɛn sɛ: “Yɛn Chinafo deɛ, yɛtɔ na yɛntɔn.”
Nanso da koro a yɛn ani nna no, asase wura bi bisaa yɛn sɛ yɛbɛtɔ n’asase anaa; na ɔretu akɔ United States. Wei maa nsɛm foforo sisii a na ɛyɛ nwonwa. Obi foforo a ɔte mpɔtam hɔ yɛɛ n’adwene sɛ ɔbɛtɔn ne deɛ, na ɔka kyerɛɛ afoforo a wɔwɔ mpɔtam hɔ sɛ wɔn nso nyɛ saa ara. Ɔbarima a ɔkae sɛ “Yɛn Chinafo deɛ, . . . yɛntɔn” no mpo, yetumi tɔɔ n’asase no. Bere tiaa mu no, na Betel asase no abu abɔ ho bɛboro mmiɛnsa. Migye di paa sɛ Yehowa Nyankopɔn na ɔmaa yɛn nsa kaa weinom nyinaa.
Afe 1950 no, anuanom a wɔwɔ Betel nyinaa, me na na misua koraa. Ɛnnɛ, me ne me yere na yɛanyin paa wɔ hɔ. Minnuu me ho sɛ madi Owura no akyi akɔ baabi a ɔkae sɛ menkɔ. Ɛwom, m’awofo pam me fii fie, nanso Yehowa ama manya abusua kɛse a emufo yɛ me nuanom Kristofo. Migye di paa sɛ, ɛmfa ho adwuma biara a Yehowa de bɛhyɛ yɛn nsa no, ɔbɛma yɛn nsa aka nea yehia biara. Me ne Nora da Yehowa ase paa wɔ nneɛma a wayi ne yam de ama yɛn no ho, na yɛhyɛ afoforo nkuran sɛ wɔn nso nsɔ Yehowa nhwɛ.—Mal. 3:10.
Bere bi Yesu too nsa frɛɛ towgyeni bi a ne din de Mateo a wɔsan frɛ no Lewi. Yesu ka kyerɛɛ no sɛ: “Bedi m’akyi.” Dɛn na Mateo yɛe? “Ogyaw biribiara hɔ sɔre dii [Yesu akyi].” (Luka 5:27, 28) Me nso manya hokwan a ɛte saa, na mede anigye hyɛ afoforo nkuran sɛ wɔn nso nyɛ saa ara na wonnya nhyira pii.
^ nky. 6 Yehowa Adansefo na wotintimii nanso seesei de, wɔagyae tintim.


c: text/html

text:
Yohane Adiyisɛm 11Nkwa Asem (NA-TWI)
Adansefo baanu no
11 Wɔmaa me susudua bi a ɛte sɛ poma, na wɔka kyerɛɛ me se, “Sɔre na susuw Onyankopɔn asɔredan no ne afɔremuka no na kan wɔn a wɔresom wɔ asɔredan no mu no. 2 Nanso mfa asɔredan no mfikyiri nka ho, efisɛ, wɔde hɔ ama abosonsomfo, na wobetiatia kurow kronkron no so abosom aduanan abien. 3 Mɛsoma m’adansefo baanu a wofurafura ayiasetam, na wɔaka Onyankopɔn asɛm saa nna apem ahanu ne aduosia no mu.”
4 Saa adansefo baanu no ne ngodua abien no ne akaneadua abien a esi asase a ɛwɔ Awurade anim no so no. 5 Ogya fi wɔn anom bekunkum atamfo biara a wɔpɛ sɛ wɔhaw wɔn no. Ɛno nti, obiara a ɔpɛ sɛ ɔhaw wɔn no, wobekum no. 6 Wɔwɔ tumi sɛ bere a wɔreka Onyankopɔn asɛm no, wɔto soro mu, a osu rentɔ. Wɔwɔ tumi sɛ wɔma nsuten dan mogya. Wɔwɔ tumi sɛ wɔde ɔhaw bɛto asase so mpɛn dodow biara a wɔpɛ.
7 Na sɛ wɔka wɔn asɛm no wie a, aboa a obefi bun no mu apue no ne wɔn bɛko. Obedi wɔn so akum wɔn, 8 na wɔn amu no agu kurow kɛse no abɔnten so wɔ baabi a wɔbɔɔ wɔn Awurade nnadewa mu wɔ asɛnnua no so no a ɛhɔ din pa de Sodom ne Misraim no. 9 Na nnipa a wofi aman so ne mmusuakuw ne kasa horow ne aman bi so bɛhwɛ wɔn afunu nnansa ne fa, na wɔremma kwan mma wonsie wɔn. 10 Asase so nnipa ani begye sɛ saa nnipa baanu no awuwu. Wobegye wɔn ani na wɔakyɛ wɔn ho akyɛde efisɛ, saa adiyifo baanu no na wɔde ɔhaw bɛtoo asase sofo so.
11 Nnansa akyi no, honhom a efi Onyankopɔn bewura wɔn mu na wɔasɔre. Na ehu kɛse bɛka obiara a obehu. 12 Afei nne a ano yɛ den fi soro bɛka se, “Mommra soro ha.” Na wɔn atamfo rehwɛ wɔn no, wɔnam omununkum mu kɔɔ soro.
13 Saa bere koro no ara mu, asase wosowee denneenen, kurow no nkyɛm du mu baako sɛee, na nnipa mpemnsɔn wuwui wɔ asasewosow no mu. Nnipa a wɔaka no bɔɔ hu na wɔkamfoo Onyankopɔn a ɔwɔ soro no kɛseyɛ.
14 Ɔhaw a ɛto so abien no atwa nanso, hwɛ, ɛrenkyɛ na ɔhaw a ɛto so abiɛsa aba.
Torobɛnto a ɛto so ason
15 Afei ɔbɔfo a ɔto so ason hyɛn ne torobɛnto, na nne dennen wɔ soro kae se, “Tumi a wɔde di wiase so mprempren no yɛ yɛn Awurade ne Mesia no de, na obedi hene daa daa.”
16 Afei mpanyimfo aduonu anan a wɔte wɔn ahengua so Onyankopɔn anim no de wɔn anim butubutuw fam, som Onyankopɔn se, “Otumfoɔ Onyankopɔn a wowɔ hɔ, na wowɔ hɔ dedaw. 17 Yɛda wo ase sɛ wonam wo tumi kɛse so afiti ase redi hene! 18 Abosonsomfo bo fuwii, efisɛ, bere a ɛsɛ sɛ wo bo fuw no adu a ɛsɛ sɛ wobu awufo atɛn. Bere a ɛsɛ sɛ wobɔ wo nkoa, adiyifo ne wo nkurɔfo nyinaa a wosuro wo, akɛse ne nketewa no aba so no adu. Bere adu sɛ wosɛe wɔn a wɔsɛee asase no!”
19 Onyankopɔn asɔredan a ɛwɔ soro no buei ma wohuu adaka a apam no wɔ mu no wɔ asɔredan no mu. Afei anyinam ne aprannaa paepaee, ɛnna asase wosowee na asukɔtwea pii nso tɔe.

robotstxt: allowed

filter: keep


text:
Bible Nsɛmmisa Ho Mmuae
Enti ɛyɛ ampa sɛ yebetumi ate Bible ase?
Bible yɛ Onyankopɔn Asɛm. Ɛte sɛ krataa a agya pa bi akyerɛw ama ne ba. (2 Timoteo 3:16) Yɛkenkan Bible a, yehu sɛ Onyankopɔn kyerɛ yɛn nea ɔpɛ sɛ yɛyɛ, nea enti a ɔma amumɔyɛ ho kwan, ne nea ɔbɛyɛ ama adesamma daakye. Nanso nyamesom akyerɛkyerɛfo akyinkyim Bible nkyerɛkyerɛ. Ama nnipa pii aba mu abu sɛ wɔrentumi nte Bible ase da.—Asomafo Nnwuma 20:29, 30.
Yehowa Nyankopɔn pɛ sɛ yehu ne ho nokwasɛm. Ɛno nti, wama yɛn nhoma a yebetumi akenkan ate ase.—Kenkan 1 Timoteo 2:3, 4.
Wobɛyɛ dɛn na woate Bible ase?
Bible a Yehowa de ama yɛn no, wama yɛn nea ɛbɛboa yɛn ama yɛate ase nso. Ɔsomaa Yesu sɛ ɔmmɛkyerɛkyerɛ yɛn. (Luka 4:16-21) Yesu boaa nnipa a wotiee no no ma wɔtee Bible no ase, na ɔtwee adwene sii kyerɛw nsɛm pii so.—Kenkan Luka 24:27, 32, 45.
Yesu de Kristofo asafo no sii hɔ na ama adwuma a ofii ase no akɔ so. (Mateo 28:19, 20) Ɛnnɛ, Yesu akyidifo anokwafo reboa nkurɔfo ama wɔahu nea Bible ka fa Onyankopɔn ho. Sɛ wopɛ sɛ wote Bible ase a, Yehowa Adansefo ani begye ho sɛ wɔbɛboa wo.—Kenkan Asomafo Nnwuma 8:30, 31.


text:
ƆWƐN-ABAN June 2014 | Onyankopɔn Bu Sigaretnom Sɛn?
Sɛ wuhu Onyankopɔn adwene wɔ sigaretnom ho a, ebetumi ama wagyae nom.
ASƐM A ƐDA SO
Sigaret Redi Nnipa Awu
Adɛn nti na mmɔden a nnipa abɔ nyinaa akyi, sigaret da so ara di awu?
ASƐM A ƐDA SO
Sigaret
—Onyankopɔn Bu no Sɛn?
Bible nhyɛ da mmɔ sigaret anaa tawa din, enti yɛbɛyɛ dɛn ahu adwene a Onyankopɔn kura wɔ sigaret ho?
Nkwa Paanoo No
—Woaka Ahwɛ?
Adɛn nti na Yesu kaa sɛ ɔno ne nkwa paanoo ne paanoo a efi soro?
Anidaso Bɛn na Ɛwɔ Hɔ Ma Me Nananom a Wɔawuwu?
Bible se Onyankopɔn benyan wɔn a wɔnteɛ mpo afi owu mu. Adɛn nti na ɔbɛyɛ saa?
Tetefo Baasa a Wɔpɛɛ Nokware Akyi Kwan
—Ekosii Sɛn?
Biribi a Capito, Cellarius, ne Campanus nyinaa yɛe nti, Katolek Asɔre no ne nnipa a na wɔrepere ɔsom mu nsakrae ko tiaa wɔn.
Bible Nsɛmmisa Ho Mmuae
Nea enti a wɔbɔɔ asase no, ɛbɛba mu anaa?
Nneɛma Foforo a Ɛwɔ Wɛbsaet Ha
Onyankopɔn na Ɔma Yɛhu Amane Anaa?
Onipa biara tumi hu amane. Nnipa a wɔwɔ Onyankopɔn anim dom mpo, wɔtumi hu amane. Adɛn ntia?


text:
ASƐM A ƐDA SO | ATOSƐM A ƐMMA NNIPA NTUMI MMƐN ONYANKOPƆN
Atosɛm a Ama Onyankopɔn Ayɛ Onnidin
NEA NNIPA PII GYE DI
“Sɛ́ Onyankopɔn wɔ din anaa onni din no, yɛn adwene mpo nhyia wɔ ho na kampɛsɛ yɛahu saa din no.”
NOKWASƐM A ƐWƆ BIBLE MU
Onyankopɔn kae sɛ: “Mene Yehowa; me din ne no.” (Yesaia 42:8) Edin Yehowa no yɛ Hebri kasa, na ɛkyerɛ “Nea Ɔma Ɛyɛ Hɔ.”
Yehowa pɛ sɛ yɛde ne din frɛ no. Bible ka sɛ: “Mommɔ ne din. Momma aman nhu ne nneyɛe, na mompae mu nka sɛ ne din korɔn.”
Yesu bɔɔ Onyankopɔn din, na ɔkaa n’asuafo no ho asɛm kyerɛɛ Yehowa wɔ mpaebɔ sɛ: “Mama wɔahu wo din na mɛma wɔahu.” Adɛn nti na Yesu maa n’asuafo no huu Onyankopɔn din? Ɔkyerɛɛ mu sɛ ɔyɛɛ saa na ‘ɔdɔ a Onyankopɔn de dɔɔ no no atena wɔn mu na ɔno nso atena wɔn mu.’
NEA ENTI A ƐHO HIA
Nyamekyerɛfo Walter Lowrie kae sɛ: “Sɛ obi nnim Onyankopɔn din a, ɔrentumi mfa no adamfo, na sɛ ɔfa no sɛ ɔyɛ tumi bi kɛkɛ nso a, ɛnde ɔrentumi nnɔ no.”
Ná Victor kɔ asɔre nnawɔtwe biara, nanso na ɔnhyɛ da nnim Onyankopɔn. Nea ɔkae ne sɛ: “Mibehui sɛ Onyankopɔn din de Yehowa, na ɛyɛɛ sɛ nea afei na mahu no foforo. Ná ɔte sɛ obi a mate ne ho asɛm araa na afei de mede m’aniwa ahu no. Afei mihui sɛ ɔyɛ obi a metumi afa no adamfo.”
Wɔn a wɔde Yehowa din frɛ no no, ɔno nso bɛbɛn wɔn. Onyankopɔn ahyɛ bɔ sɛ wɔn a ‘wodwen ne din ho no, ne yam bɛhyehye no ama wɔn, sɛnea obi yam hyehye no ma ne ba a ɔsom no no.’ (Malaki 3:16, 17) Bio nso, wɔn a wɔbɔ Onyankopɔn din frɛ no no, Onyankopɔn bɛma wɔn akatua. Bible se: “Obiara a ɔbɛbɔ Yehowa din afrɛ no no, wobegye no nkwa.”


text:
Adesua 3: Ɔbarima ne Ɔbea a Wodi Kan
DƐN na ɛyɛ soronko wɔ saa mfonini yi mu? Yiw, ɛyɛ nnipa a wɔwom no. Wɔne ɔbarima ne ɔbea a wodi kan. Hena na ɔyɛɛ wɔn? Onyankopɔn. Wunim ne din? Ɛyɛ Yehowa. Na wɔfrɛɛ ɔbarima ne ɔbea a wodi kan no Adam ne Hawa.
Sɛnea Yehowa Nyankopɔn yɛɛ Adam ni. Ɔfaa fam dɔte na ɔde nwenee nipadua a ɛyɛ pɛ, ɔbarima nipadua. Ohuw mframa guu ne hwene mu, na Adam baa nkwa mu.
Ná Yehowa Nyankopɔn wɔ adwuma ma Adam. Ɔka kyerɛɛ Adam sɛ ɔntoto mmoa ahorow no nyinaa din. Ebetumi aba sɛ Adam hwɛɛ mmoa no kyɛe kakra na watumi apaw din a ɛfata ama wɔn mu biara. Bere a Adam retoto mmoa no din no ofii ase huu biribi. Wunim ade ko?
Na mmoa no nyinaa wɔ ahokafo. Na papa ɛsono ne maame ɛsono wɔ hɔ, na na papa gyata ne maame gyata nso wɔ hɔ. Nanso na Adam nni ɔhokafo. Enti Yehowa maa Adam daa hatee, na oyii ne mfẽ dompe biako. Yehowa de eyi yɛɛ ɔbea maa Adam, na ɔbɛyɛɛ ne yere.
Hwɛ anigye ara a Adam nyae afei! Na hwɛ anigye ara a ebetumi aba sɛ Hawa nyae sɛ wɔde no too turo fɛfɛ a ɛte saa mu ma watra mu! Na wobetumi awo mma na wɔabom atra anigye mu.
Ná Yehowa pɛ sɛ Adam ne Hawa tra ase daa. Na ɔpɛ sɛ wɔma asase yi nyinaa ani yɛ fɛfɛɛfɛ te sɛ Eden turo no. Hwɛ anigye ara a ebetumi aba sɛ Adam ne Hawa nyae bere a wosusuw eyi ho no! So anka w’ani begye sɛ wobɛboa ma asase nyinaa adan turo fɛfɛ? Nanso Adam ne Hawa anigye no ankyɛ. Ma yɛnhwɛ nea enti.
Dwom 83:18; Genesis 1:26-31; 2:7-25.
Nsɛmmisa
- Nsonsonoe bɛn na ɛwɔ mfonini a ɛwɔ Adesua 3 no ne nea ɛwɔ Adesua 2 no mu?
- Hena na ɔbɔɔ ɔbarima a odi kan no, na dɛn ne ɔbarima no din?
- Adwuma bɛn na Onyankopɔn de maa Adam?
- Adɛn nti na Onyankopɔn maa Adam daa hatee?
- Anka Adam ne Hawa betumi atra ase akosi da bɛn, na adwuma bɛn na na Yehowa pɛ sɛ wɔyɛ?
Nsɛmmisa foforo
- Kenkan Dwom 83:18.
Dɛn ne Onyankopɔn din, na dibea soronko bɛn na ɔwɔ wɔ asase no so? (Yer. 16:21; Dan. 4:17)
- Kenkan Genesis 1:26-31.
Da a ɛto so asia no, dɛn na Onyankopɔn bɔe a ɔde wiee n’adwuma, na ɔkwan bɛn so na saa abɔde yi yɛ soronko wɔ mmoa no ho? (Gen. 1:26)
Dɛn na Yehowa de maa onipa ne mmoa nyinaa sɛ wonni? (Gen. 1:30)
- Kenkan Genesis 2:7-25.
Ná dɛn na ehia na ama Adam atumi atoto mmoa no din? (Gen. 2:19)
Ɔkwan bɛn so na Genesis 2:24 boa yɛn ma yɛte sɛnea Yehowa bu aware, ntetewmu, ne awaregyae no ase? (Mat. 19:4-6, 9)


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
1 Ahene 6:1-38
6 Bere a Israelfo fi Egypt asase so bae+ no afe a ɛto so ahanan aduɔwɔtwe a ɛyɛ Solomon afe a ɛto so anan+ bere a ɔbɛyɛɛ Israel hene no, ofii ase sɛ ɔresi ofie ama Yehowa+ wɔ ɔsram Siw,+ ɔsram a ɛto so abien+ no mu.2 Ɔdan a Ɔhene Solomon si+ maa Yehowa no, ne ntwemu yɛ basafa aduosia,+ ne tɛtrɛtɛ yɛ basafa aduonu, na ne tenten yɛ basafa aduasa.+3 Abantenten+ a ɛwɔ asɔredan no anim no, ne ntwemu yɛ basafa aduonu, ofie no anim. Ne tɛtrɛtɛ yɛ basafa du ɔdan no anim.4 Ɔyeyɛɛ mfɛnsere a aka apua wɔ ofie no mu.+5 Afei osii nkyɛnmu dan de twaa ɔdan no ho hyiae, wɔ asɔredan no ankasa ne ne pia mu pia+ no ho, na ɔyeyɛɛ nkyɛnmu mpia+ wɔ ho nyinaa.6 Nkyɛnmu pia a ɛwɔ ase no, ne tɛtrɛtɛ yɛ basafa anum, nea ɛwɔ mfinimfini no, ne tɛtrɛtɛ yɛ basafa asia na nea ɛto so abiɛsa no, ne tɛtrɛtɛ yɛ basafa ason; ɔyeyɛɛ ɔdan no akyi mmamma+ de twaa ho nyinaa hyiae, sɛnea ɛbɛyɛ a wɔremfa biribiara nwurawura ɔdan no afasu mu.+7 Ɔdan no ankasa de, bere a wɔresi no, wɔde abo a wɔapae+ ayɛ ho biribiara awie na esii; bere a wɔresi ɔdan no, wɔante asae anaa akuma anaa nnade biara nka wɔ fie hɔ.+8 Pia a ɛwɔ ase no kwan+ da ɔdan no nifa fam, na atrapoe a akyinkyim na wɔforo de kɔ mfinimfini de no ne nea ɛto so abiɛsa no mu.9 Na ɔtoaa so sii ɔdan no sɛnea ɛbɛyɛ a obewie,+ na ɔde kyeneduru+ mpuran ne ntaboo sɛm ɔdan no so.10 Afei nso, ɔyeyɛɛ nkyɛnmu mpia+ wɔ ɔdan no ho nyinaa hyiae, ne tenten yɛ basafa anum, na wɔde kyeneduru nnua susoo mu+ bɔɔ ɔdan no mu.11 Ɛnna Yehowa asɛm baa Solomon nkyɛn+ sɛ:+12 “Ofie a woresi yi ho de, sɛ wonantew m’ahyɛde+ mu na woyɛ m’atemmusɛm+ na wudi me mmara nsɛm nyinaa so na wonantew mu+ a, me nso mɛma wo ho asɛm a meka kyerɛɛ wo papa Dawid no nyinaa aba mu;+13 mɛtena Israelfo mu,+ na merennyaw me man Israel.”+14 Na Solomon toaa so sii ɔdan no sɛnea ɛbɛyɛ a obewie.+15 Ɔde kyeneduru nnua yɛɛ ɔdan no mu afasu. Efi ɔdan no fam kosi nsɛmso no mpuran ho no, ɔde nnua kataa ho, na ɔde ɔpopaw nnua+ nso sɛm ɔdan no fam.16 Bio nso, ɔde kyeneduru ntaboo yɛɛ biribi wɔ ɔdan no akyi a ɛyɛ basafa aduonu, efi fam kosi nsɛmso no so, na ɔyɛɛ Kronkron mu Kronkronbea+ wɔ ɔdan no pia mu pia+ no mu.17 Ná ɔdan no yɛ basafa aduanan, kyerɛ sɛ, asɔredan+ a ɛwɔ anim no.+18 Na nkyeneduru a ɛwɔ ɔdan no mu no, wodii aduaba agude nkuruwankuruwa+ ne nhwiren a ahanhan+ adwini wɔ so. Wɔde kyeneduru na ɛyɛɛ ne nyinaa; wɔanhu abo biara wɔ mu.19 Osiesiee ɔdan no pia mu pia+ no mu sɛ ɔde Yehowa apam+ adaka+ no besi hɔ.20 Pia mu pia no ntwemu yɛ basafa aduonu, ne tɛtrɛtɛ yɛ basafa aduonu,+ na ne tenten yɛ basafa aduonu; ɔde sika amapa duraa mu,+ na afɔremuka+ no nso, ɔde kyeneduru duraa ho.21 Na Solomon de sika+ amapa duraa+ ɔdan no mu, na ɔde sika ntweaban+ twaa pia mu pia+ no anim, na ɔde sika duraa mu.22 Ɔde sika duraa ɔdan no mu+ nyinaa kosii sɛ owiee ɔdan no ho adwuma nyinaa; afɔremuka+ a ɛkyerɛ pia mu pia hɔ no nso, ɔde sika duraa+ ho nyinaa.23 Bio nso, ɔde nku dua yɛɛ kerubim+ abien wɔ pia mu pia no mu, biako biara tenten yɛ basafa du.+24 Kerubim no ataban biako tenten yɛ basafa anum, na kerubim no ataban biako a aka no nso tenten yɛ basafa anum. Efi n’ataban biako ano kosi biako ano yɛ basafa du.+25 Kerubim a ɔto so abien no nso de yɛ basafa du. Kerubim abien no nyinaa tenten ne wɔn kɛse yɛ pɛ.26 Kerubim biako tenten yɛ basafa du, na saa na obiako a waka no nso te.27 Ɛnna ɔde kerubim no sisii pia mu pia no mu; ná kerubim+ no ntaban mu atrɛtrɛw. Kerubim no biako ataban ka ɔfasu no, na obiako nso de ka ɔfasu a ɛwɔ ɔfã nohoa no; wɔn ntaban a aka no kyerɛ ɔdan no mfinimfini, na biako ataban ka biako ataban.+28 Bio nso, ɔde sika duraduraa kerubim no ho.+29 Odii kerubim+ ne mmedua+ ne nhwiren a ahanhan+ adwini wɔ ɔdan no afasu no ho, pia no mu, na ɔyɛɛ bi nso wɔ pia mu pia no mu.30 Ɔde sika duraa ɔdan no fam,+ pia no mu, ne pia mu pia no mu.31 Na pia mu pia kwan no, ɔde nku dua+ na ɛyɛɛ n’apon:+ nkyɛnmu adum ne apongua ne abupɛn anum mu biako.32 Ɔde nku dua na ɛyɛɛ n’apon abien no, na odii kerubim ne mmedua ne nhwiren a ahanhan adwini wɔ ho, na ɔde sika duraa ho; ɔde sika nso guu kerubim ne mmedua adwini no so.33 Saa na ɔyɛɛ asɔredan kwan ne nku dua apongua no, n’afa anan no nyinaa.34 Ɔde ɔpopaw nnua+ na ɛyɛɛ apon abien no. Ɔpon biako bɔ ho abien na etumi dannan, na ɔpon a aka no nso bɔ ho abien na etumi dannan.+35 Odii kerubim ne mmedua ne nhwiren a ahanhan adwini wɔ ho, na ɔde sika guu adwini no ho.+36 Afei ɔde abo a wɔasen toatoaa so+ abiɛsa na ɔde kyeneduru nnua totoo so yɛɛ adiwo a ɛwɔ mfinimfini no.+37 Wɔtoo Yehowa fie no fapem+ afe a ɛto so anan, Siw+ a ɛyɛ ɔsram a ɛto so abien no mu;38 afe a ɛto so dubiako, Bul a ɛyɛ ɔsram a ɛto so awotwe mu no, wowiee ofie no+ ho adwuma nyinaa sɛnea wɔkyerɛe sɛ wonsi no ne ne nsusuwso+ nyinaa. Enti ɔde mfe ason na esi wiei.


text:
TI 88
Nsakrae Baa Ɔdefo no ne Lasaro Asetenam
MFATOHO A ƐFA ƆDEFO NO NE LASARO HO
Yesu de ahonyade ho afotu pa maa n’asuafo no. Nanso ɔrekasa no, na ɛnyɛ asuafo no nko ara na ɛwɔ hɔ. Ná Farisifo no bi wɔ hɔ; wɔn nso, na ɛsɛ sɛ wɔtie Yesu afotuo no. Adɛn ntia? Efisɛ na wɔyɛ “sikanibereɛ.” Bere a wɔtee Yesu asɛm no, “wɔfirii aseɛ dii ne ho fɛ.”—Luka 15:2; 16:13, 14.
Nanso ɛno ammɔ Yesu hu. Ɔka kyerɛɛ wɔn sɛ: “Mo na mobu mo ho bem nnipa anim, nanso Onyankopɔn nim mo akoma mu; ɛfiri sɛ deɛ ɛyɛ kokuroo wɔ nnipa anim no yɛ akyiwadeɛ wɔ Onyankopɔn ani so.”—Luka 16:15.
Ná Farisifo no ayɛ “kokuroo wɔ nnipa anim” akyɛ. Nanso afei deɛ, na nneɛma rebɛdane. Nnipa a wɔwɔ wiase ahonyade, tumi, ne nyamesom mu dibea a wɔayɛ kokuroo no, na ɛbere aso sɛ wɔbrɛ wɔn ase. Ahobrɛasefo a wɔhuu sɛ wɔhia Onyankopɔn wɔ wɔn asetenam no, na wɔrebɛma wɔn so. Yesu maa ɛdaa adi sɛ nsakrae kɛse bi reba. Ɔkaa sɛ:
“Mmara no ne Adiyifoɔ no tenaa hɔ bɛsii Yohane so. Ɛfiri hɔ no, wɔreka Onyankopɔn ahennie no ho asɛm sɛ asɛmpa, na onipa biara yere ne ho wɔ ho. Nokorɛm no, ɛyɛ mmerɛ sɛ ɔsoro ne asase bɛtwam akɔ sene sɛ Mmara no mu ntwerɛdeɛ no bi ho nsensaneeɛ baako bɛtɔ fam.” (Luka 3:18; 16:16, 17) Dɛn na ɛwɔ Yesu asɛm yi mu a ɛkyerɛ sɛ na nsakrae reba?
Ná Yudafo nyamesom mpanimfoɔ no de tu wɔn ho sɛ wɔdi Mose Mmara no so paa. Wobɛkae a, bere bi a Yesu buee onifuraefo bi ani wɔ Yerusalem no, Farisifo no hoahoaa wɔn ho sɛ: “Yɛyɛ Mose asuafoɔ. Yɛnim sɛ Onyankopɔn akasa akyerɛ Mose.” (Yohane 9:13, 28, 29) Saa Mmara a wɔnam Mose so de maa Israel no, adwene a na ɛwɔ akyi ara ne sɛ ɛbɛkyerɛ ahobrɛasefo kwan akɔ Mesia a ɔne Yesu no nkyɛn. Yohane Suboni ka maa nkurɔfo huu sɛ Yesu ne Onyankopɔn Adwammaa no. (Yohane 1:29-34) Ɛfiri Yohane asɛnka no so no, Yudafo ahobrɛasefo tiee “Onyankopɔn ahennie” ho asɛm, titiriw ahiafo no. Enti obiara a ɔpɛ sɛ ɔnya Onyankopɔn Ahenni mu kwan no, “asɛmpa” bi wɔ hɔ ma no.
Mose Mmara no yɛɛ n’adwuma, efisɛ ɛkyerɛɛ kwan kɔɔ Mesia no so. Nanso na bere bi reba a ɛrenkyekyere obiara bio. Ɛho nhwɛso ne sɛ Mmara no maa kwan sɛ obi bɛtumi agyina biribiara so agyaa aware, nanso Yesu kyerɛɛ mu sɛ “obiara a ɔbɛgyaa ne yere aware foforɔ no asɛe awareɛ, na deɛ ɔbɛware ɔbaa a ne kunu agyaa no no asɛe awareɛ.” (Luka 16:18) Ná Farisifo no yɛ mmara-mmara, enti wo deɛ hwɛ sɛnea Yesu nsɛm no bɛhyɛ wɔn abufuo!
Afei Yesu maa mfatoho bi a ɛsii so dua sɛ nsakrae a ɛreba no so paa. Ɛfa mmarima mmienu ho; saa mmarima no, nsakrae kɛse baa wɔn asetenam. Ansa na yɛbɛkɔ mfatoho no so no, hyɛ no nsow sɛ wɔn a na wɔretie Yesu no, na ebinom yɛ Farisifo sikapɛfo a nnipa hoahoa wɔn.
Yesu kaa sɛ: “Ná onipa bi yɛ ɔdefoɔ, na ɔtaa hyɛ atade kɔkɔɔ ne nwera, na daa ɔde afɛfɛdeɛ gye n’ani. Ná wɔtaa de ɔdesrɛfoɔ bi a wɔfrɛ no Lasaro a ne ho nyinaa atutu akuro kɔtena n’aboboano, na ne kɔn dɔɔ sɛ ɔde nneɛma a ɛfiri ɔdefoɔ no didipono so gu fam no hyɛ ne yafunu mã. Afei nso na nkraman bɛtafere n’akuro no mu.”—Luka 16:19-21.
Sɛnea Farisifo no yɛ sikanibere no, ɛnyɛ wɔn na Yesu de “ɔdefoɔ” no totoo wɔn ho a, ɛnde hwannom? Saa Yudafo nyamesom mpanimfoɔ yi, na wɔtaa hyɛ ntade akɛse a ne bo yɛ den. Sɛ yɛde wɔn sika a wɔwɔ no to nkyɛn a, na wɔwɔ dibea, enti ɛno nso maa wɔyɛɛ adefo. Adehye atade kɔkɔɔ a Yesu kaa sɛ ɛhyɛ ɔbarima no kyerɛ sɛ na Yudafo mpanimfoɔ no wɔ gyinabea kɛse. Nwera fitaa no nso gyina hɔ ma sɛnea na wɔbu wɔn ho atreneefo no.—Daniel 5:7.
Mpanimfoɔ a na wɔbu wɔn ho dodo yi, sɛn na wɔbuu ɔmanfo a aka no? Ná wɔbu wɔn animtiaa frɛ wɔn ‛am ha·’aʹrets anaa famfamfo. Afei nso na wɔka sɛ saafo no nnim Mmara no na wɔmfata mpo sɛ wɔde bɛkyerɛkyerɛ wɔn. (Yohane 7:49) Ná wɔn tebea akɔyɛ sɛ ‘ɔdesrɛfoɔ a wɔfrɛ no Lasaro no.’ Ná ne kɔn dɔ “nneɛma a ɛfiri ɔdefoɔ no didipono so gu fam no” mpo. Sɛnea na Lasaro ho atutu akuro no, saa ara na ahobrɛasefo no nso, na nkurɔfo mmu wɔn; ná ayɛ sɛ nea wɔn som mpo yɛ Onyankopɔn tan.
Ná saa tebea bɔne no akɔ so akyɛ, nanso na Yesu nim sɛ nsakrae kɛse bi nam kwan so reba; saa nsakrae no bɛba wɔn a wɔte sɛ ɔdefo no ne wɔn a wɔte sɛ Lasaro no asetenam.
NSRAKRAE BAA ƆDEFO NO NE LASARO ASETENAM
Afei Yesu kyerɛkyerɛɛ nsakrae kɛse a ɛbae no mu sɛ: “Ɔdesrɛfoɔ no wuiɛ na abɔfoɔ faa no kɔɔ Abraham kokom. Ɔdefoɔ no nso wu maa wɔsiee no. Na ɔmaa n’ani so wɔ Adamena mu no, na ɔwɔ ahoyera mu, na ɔhunuu Abraham wɔ akyirikyiri a Lasaro wɔ ne kokom.”—Luka 16:22, 23.
Wɔn a wɔretie Yesu no, na wɔnim sɛ Abraham awu dadaada ma wɔasie no wɔ Adamena mu. Kyerɛwnsɛm no nso ka sɛ obiara nni Adamena mu anaa “Sheol” a ɔbɛtumi akasa, enti Abraham nso, na ɔrentumi nkasa. (Ɔsɛnkafoɔ 9:5, 10) Bere a Yesu maa saa mfatoho yi no, na nyamesom mpanimfoɔ no bɛte ase sɛn? Ahobrɛasefo no, na asɛm no fa wɔn ho sɛn? Nyamesom mpanimfoɔ sikaniberefo no nso ɛ?
Ansa na Yesu rebɛka saa asɛm no, na wadi kan aka sɛ: “Mmara no ne Adiyifoɔ no tenaa hɔ bɛsii Yohane [Suboni] so. Ɛfiri hɔ no, wɔreka Onyankopɔn ahennie no ho asɛm sɛ asɛmpa.” Enti wu a Lasaro ne ɔdefo no wui no kyerɛ nsakrae a Yohane ne Yesu Kristo asɛnka adwuma no kɔfa bae; ɛmaa Lasaro ne ɔdefo no tebea sesae maa wɔnyaa gyinabea foforo koraa wɔ Onyankopɔn anim.
Ahiafo ne mmɔborɔwafo no, na wɔadi kɔm akyɛ, efisɛ na wɔnni Onyankopɔn ho nimdeɛ papa biara. Nanso Ahenni no ho asɛm a Yohane Suboni ne Yesu kae no, wɔtiei na wɔn nimdeɛ dɔɔso. Ahyɛase no, mporoporowa a ɛfiri nyamesom mpanimfoɔ no ‘honhom fam didipono so gu fam’ no, ɛno nko ara na na wɔnya. Nkyerɛkyerɛ papa a na Yesu de rema wɔn no maa wɔtee Kyerɛwnsɛm no ase yie, na ɛmaa wɔn ho tɔɔ wɔn. Enti, na akɔyɛ sɛ nea afei wɔanya gyinabea pa wɔ Yehowa Nyankopɔn anim.
Adefo ne nyamesom mpanimfoɔ no deɛ, Ahenni no ho asɛm a Yohane bɛkae ne nea Yesu kaa wɔ mmaa nyinaa no, wɔannye antom. (Mateo 3:1, 2; 4:17) Ná asɛm no fa Onyankopɔn atemmu a ano yɛ hye a ɛreba ho, enti ɛhyɛɛ wɔn abufuo na ɛmaa wɔn ho yeraa wɔn. (Mateo 3:7-12) Nyamesom mpanimfoɔ sikaniberefo no, ɛkaa wɔn nko a, anka Yesu ne n’asuafo no agyae Onyankopɔn ho asɛm a wɔreka no. Mpanimfoɔ no te sɛ ɔdefo a Yesu kaa ne ho asɛm wɔ mfatoho no mu no. Ɔdefo no kaa sɛ: “Agya Abraham, hu me mmɔbɔ na soma Lasaro ma ɔmfa ne nsateaa ano mmɔ nsuo mu na ɔmfa mmɛdwodwo me kɛtrɛma, ɛfiri sɛ me ho yera me wɔ gyaframa yi mu.”—Luka 16:24.
Nanso amma saa. Nyamesom mpanimfoɔ dodow no ara, na wɔnyɛɛ wɔn adwene sɛ wɔbɛsesa. “Wɔantie Mose ne Adiyifoɔ no.” Sɛ nyamesom mpanimfoɔ no de nsɛm a adiyifo no kyerɛwee no yɛɛ adwuma a, anka wɔbɛgye Yesu atom sɛ ɔno ne Mesia ne Ɔhene a Onyankopɔn apaw no. (Luka 16:29, 31; Galatifoɔ 3:24) Afei nso, ahiafo a wɔgyee Yesu toom, na wɔnyaa gyinabea pa wɔ Onyankopɔn anim no, nyamesom mpanimfoɔ no ammrɛ wɔn ho ase antie wɔn. Yesu asuafo no nso, na ɛnyɛ ade a wɔbɛtumi agyae nokware no ho asɛm ka anaa wɔbɛgogo mu ama mpanimfoɔ no ho atɔ wɔn. Yesu maa saa asɛm no mu daa hɔ wɔ mfatoho no mu. Ɔkaa sɛ “Agya Abraham” ka kyerɛɛ ɔdefo no sɛ:
“Ɔba, kae sɛ wote aseɛ no wonyaa nneɛma pa a wopɛ nyinaa, na Lasaro deɛ, nneɛma bɔne na ɔnyaeɛ. Nanso afei, ɔrenya awerɛkyekyerɛ na wowɔ ahoyera mu. Na yeinom nyinaa akyi no, wɔde eku [anaa amena] kɛseɛ ato yɛne mo ntam, ma enti wɔn a wɔpɛ sɛ wɔfiri ha ba mo nkyɛn no ntumi, na wɔn a wɔpɛ sɛ wɔfiri hɔ ba yɛn nkyɛn no nso ntumi.”—Luka 16:25, 26.
Saa nsakrae kɛse yi fata paa! Efisɛ nyamesom mpanimfoɔ a wɔmomaa wɔn ho so no, wɔbrɛɛ wɔn ase, na ahobrɛasefo a wɔgyee Yesu kɔndua toom no deɛ, wɔnyaa home na wɔbɛtee Kyerɛwnsɛm no ase. (Mateo 11:28-30) Ná aka abosome kakraa bi ama wɔde apam foforo no asi Mmara apam no anan; saa bere no paa na nsakrae no bɛda adi kɛse. (Yeremia 31:31-33; Kolosefoɔ 2:14; Hebrifoɔ 8:7-13) Sɛ Onyankopɔn hwie honhom kronkron gu ne nkurɔfo so Pentekoste afe 33 a, obiara bɛhu sɛ Yesu asuafo no na wɔwɔ gyinabea pa wɔ Onyankopɔn anim na ɛnyɛ Farisifo ne nyamesom mpanimfoɔ a aka no.


text:
ADESUA 60
Ahenni a Ɛbɛtena Hɔ Daa
Anadwo bi, Ɔhene Nebukadnesar soo dae bi a na ɛyɛ hu. Ɛhaw no ara ma wantumi anna. Ɔfrɛɛ ne nkonyaayifo, na ɔka kyerɛɛ wɔn sɛ: ‘Monkyerɛ me dae a mesoe no ase.’ Wɔka kyerɛɛ no sɛ: ‘O ɔhene, ka wo dae no kyerɛ yɛn.’ Nanso Nebukadnesar ka kyerɛɛ wɔn sɛ: ‘Dabi! Monka me dae no nkyerɛ me, ɛnyɛ saa a, mekum mo.’ Wɔsan ka kyerɛɛ no sɛ: ‘Wo deɛ, ka wo dae no kyerɛ yɛn, na yɛn nso, yɛbɛkyerɛ wo ase.’ Ɔhene no kaa sɛ: ‘Mopɛ sɛ mudi me ho agorɔ. Monka dae a mesoe no nkyerɛ me!’ Ɛnna wɔka kyerɛɛ ɔhene sɛ: ‘Nea woreka yi deɛ, onipa biara nni asase yi so a obetumi ayɛ. Wei deɛ, ɛrenyɛ yiye.’
Nebukadnesar bo fuwii paa. Enti ɔkaa sɛ, wonkunkum anyansafo a wɔwɔ n’asase so nyinaa. Ná Daniel, Sadrak, Mesak, ne Abed-Nego ka anyansafo yi ho. Daniel srɛɛ ɔhene sɛ ɔmma wɔn bere kakra. Afei ɔne ne nnamfo no bɔɔ Yehowa mpae, na wɔsrɛɛ no sɛ ɔmmoa wɔn. Dɛn na Yehowa yɛe?
Yehowa maa Daniel nyaa anisoadehu, na oyii Nebukadnesar dae no kyerɛɛ Daniel. Afei ɔkyerɛɛ no ase. Ade kyee no, Daniel kɔɔ ɔhene somfo no hɔ kɔka kyerɛɛ no sɛ: ‘Nkum anyansafo no mu biara. Metumi akyerɛ ɔhene dae no ase.’ Ɔsomfo no de Daniel kɔɔ Nebukadnesar anim. Daniel ka kyerɛɛ ɔhene sɛ: ‘Onyankopɔn akyerɛ wo nea ɛbɛba daakye. Wo dae no ni: Wuhuu ohoni kɛse bi. Ne ti yɛ sika kɔkɔɔ, ne koko ne n’abasa yɛ dwetɛ, ne yafunu ne n’asrɛ yɛ kɔbere, n’anan yɛ dade, afei ne nan ase fã bi yɛ dade na ɔfã bi nso yɛ dɔte. Ɔbo bi tew fii bepɔw bi so, na ɛbɛbɔɔ ohoni no nan. Ɛyam ohoni no fekɔfekɔ, na mframa bɔ kɔe. Ɔbo no danee bepɔw kɛse, na ɛyɛɛ asase so ma.’
Afei Daniel kaa sɛ: ‘Nea wo dae no kyerɛ ni: Ohoni no ti a ɛyɛ sika kɔkɔɔ no yɛ w’ahenni. Ahenni a ebedi w’akyi aba no ne dwetɛ no. Afei ahenni foforo bɛba a ɛte sɛ kɔbere, na ebedi asase nyinaa so. Ahenni a edi hɔ no bɛyɛ den te sɛ dade. Awiei koraa no, ahenni bi bɛba a emu bɛpaapae. Ne fã bi bɛyɛ den te sɛ dade, na ne fã bi nso ayɛ mmerɛw te sɛ dɔte. Ɔbo a ɛbɛyɛɛ bepɔw no ne Onyankopɔn Ahenni no. Ebebubu Ahenni ahorow yi nyinaa, na ɛno deɛ ɛbɛtena hɔ daa.’
Nebukadnesar de n’anim butuw fam wɔ Daniel anim. Ɔkaa sɛ: ‘Wo Nyankopɔn na oyii dae yi kyerɛɛ wo. Onyankopɔn biara nni hɔ te sɛ ɔno.’ Enti Nebukadnesar ankum Daniel, mmom ɔmaa no dii anyansafo no nyinaa so, na odii Babilon mantam nyinaa so tumi. Woahu sɛnea Yehowa buaa Daniel mpaebɔ no?
“Wɔboaboaa ahene no ano kɔɔ baabi a wɔfrɛ hɔ Hebri mu sɛ Harmagedon.”—Adiyisɛm 16:16


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Dwom 148:1-14
148 Munyi Yah ayɛ!+Mumfi ɔsoro nyi Yehowa ayɛ,+Munyi no ayɛ wɔ sorosoro.+2 N’abɔfo nyinaa, munyi no ayɛ.+N’asafodɔm nyinaa, munyi no ayɛ.+3 Owia ne ɔsram, munyi no ayɛ.+Nsoromma a ɛhyerɛn nyinaa, munyi no ayɛ.+4 Ɔsoro mu soro, munyi no ayɛ,+Nsu a ɛwɔ ɔsoro atifi+ nso, munyi no ayɛ.5 Momma ne nyinaa nyi Yehowa din ayɛ,+Na ɔno na ɔhyɛ ma ɛbae.+6 Ɔma ne nyinaa gyina daa daa.+Ɔde ahyɛde ama, na ɛrentwam.+7 Munyi Yehowa ayɛ wɔ asase so,+Nsuboa ne subun nyinaa,+8 Ogya ne amparuwbo, sukyerɛmma ne wusiw kumɔnn,+Ahum a edi n’asɛm so,+9 Mmepɔw ne nkoko nyinaa,+Nnua a ɛsow aba ne nkyeneduru nyinaa,+10 Wuram mmoa ne afieboa nyinaa,+Mmoa a mowea ne ntakraboa,+11 Asase so ahene+ ne aman nyinaa,Mmapɔmma+ ne asase so atemmufo nyinaa,+12 Mmerante+ ne mmaabun,+Nkwakoraa+ ne mmarimaa.+13 Momma wonyi Yehowa din ayɛ,+Na ne din nkutoo na ɛkorɔn kyɛn so.+Ne nidi tra asase ne ɔsoro.+14 Ɔbɛma ne man abɛn so,+Ɔbɛma n’anokwafo nyinaa ayeyi so,+Ɔbɛma Israel mma a wɔbɛn no no ayeyi so.+Munyi Yah ayɛ!+


text:
MMOA A WƆDE MA ABUSUA NO | MMABUN
Sɛnea Wobɛdi Ankonamyɛ So
ƆHAW NO
“Me nnamfo yɛ mmienu, nanso sɛ wɔreyɛ biribi a wɔmfrɛ me. Nea mɛte ara ne sɛ wɔakɔgye wɔn ani. Da bi, mefrɛɛ wɔn mu baako wɔ ne fie, nanso obi na ɔfaa fon no. Afei metee sɛ ɔbaako no nso wɔ hɔ na wɔn mmienu rebɔ nkɔmmɔ serew. Enti m’aso kɛkɛ na mede tee nea ɛkɔɔ so, na ɛno koraa na ɛhyee me!”—Maria. *
Ɛyɛ wo sɛ wo nnamfo ayi wo baako ahyɛ wo nsa ma woayɛ ankonam? Sɛ saa a, ɛnneɛ Bible afotu bɛtumi aboa wo. Nanso wo deɛ, ma yɛnsusu ankonamyɛ ho kakra.
NEA ƐSƐ SƐ WOHU
Obiara tumi yɛ ankonam. Nnipa a wɔagye din mpo tumi yɛ ankonam. Adɛn ntia? Efisɛ ɛnyɛ nnamfo dodow a wowɔ ne asɛm no, na mmom nnipa ko a wofa wɔn nnamfo no na ɛhia. Obi wɔ hɔ a wagye din, na daa nnipa atwa ne ho ahyia, nanso wobɛhwɛ na ɔnni adamfo papa baako mpo wɔ wɔn mu. Ɛba saa ɔtumi yɛ ankonam.
Ankonamyɛ bɛtumi adi wo awu. Nwomanimfo yɛɛ nhwehwɛmu ahorow 148, na nea ɛbɛdaa adi ne sɛ ankonamyɛ bɛtumi atwa obi nkwa so. Wɔhuu nso sɛ, sɛ obi yɛ ankonam a, ɛte sɛ obi a “daa ɔnom sigaret mfuamfua 15,” na ɛyɛ hu sen “obi a wayɛ kɛse aboro so.”
Ankonamyɛ bɛtumi ama woasi gyinae bɔne. Ɛbɛtumi ama woafa obiara kɛkɛ adamfo. Aberante bi a ɔde Alan kaa sɛ: “Ɛtɔ da a, na wohia obi wɔ wo nkyɛn, efisɛ wote nka sɛ woayɛ ankonam. Anhwɛ a, wobɛka mpo sɛ, adamfo bɔne yɛ sen ankonamyɛ. Adwene a ɛte saa bɛtumi de ɔhaw aba.”
Intanɛt ne kɔmputa nyɛ ankonamyɛ ano aduro. Ababaa bi a ɔde Natalie kaa sɛ, “Mɛtumi de text message ne e-mail akɔma nnipa 100 da biara, nanso na meda so ara yɛ ankonam.” Aberante bi a wɔfrɛ no Tyler nso kaa asɛm a ɛte saa ara. Ɔse “text message te sɛ biribi a yɛde pa yɛn anom. Nanso sɛ wo ne obi bɔ nkɔmmɔ anim ne anim a, ɛte nea woadi aduane ankasa. Ampa, ɛtɔ da a wohia biribi de apa w’anom, nanso wontumi mfa ɛno nsesa aduane.”
NEA WOBƐTUMI AYƐ
Nya adwempa. Fa no sɛ wo nnamfo kɔɔ baabi kɔgyee wɔn ani, nanso wɔamfrɛ wo. Akyiri yi wokɔhuu ɛho foto wɔ Intanɛt so. Wobɛtumi ayɛ nneɛma mmienu. Wopɛ a wobɛtumi anya adwene sɛ wɔhyɛɛ da paa na wɔamfrɛ wo, anaa wobɛtumi ahwɛ no kwan foforo so. Wo deɛ hwɛ, wonim nea enti a ɛbaa saa? Sɛ wonnim a, adɛn nti na woanya wɔn ho adwemmɔne? Ebia biribi na ɛsii nti na wɔamfrɛ wo, enti ɛbɛyɛ papa mmom sɛ wonya wɔn ho adwempa. Mpɛn pii no, w’adwene na ɛka kyerɛ wo sɛ woyɛ ankonam.—Bible mu asɛm: Mmebusɛm 15:15.
Nhããhãã w’ani. Sɛ woyɛ ankonam a ebia wobɛnya adwene sɛ, ‘Amanfoɔ nkɔɔ baabiara mfrɛɛ me da,’ anaa ebia wobɛka sɛ, ‘Obiara mpɛ m’asɛm.’ Sɛ wohããhãã w’ani ka saa a, ɛbɛsɛe asɛm no koraa. Ɛba saa a worenka wo ho nkɔ nnipa ho, na daa na woayɛ mmɔbɔmmɔbɔ, na ɛno nso bɛma woasusu sɛ woyɛ ankonam na obiara ayi wo baako ahyɛ wo nsa.—Bible mu asɛm: Mmebusɛm 18:1.
Mfa w’atipɛnfo nkutoo nnamfo. Bible ka sɛ bere a Dawid faa Yonatan adamfo no na ɔyɛ aberantewa; na Yonatan sen no mfe 30. Na ɛnyɛ Dawid tipɛn ne Yonatan, nanso na mframa mfa wɔn ntam. (1 Samuel 18:1) Wo nso wobɛtumi anya adamfo a ɔte saa. Kiara yɛ ababaa a wadi mfe 21. Ɔka sɛ: “Mabɛhu sɛ, sɛ mefa mmaa mpanyimfo adamfo a ɛboa me paa. Me nnamfonom bi anyin sen me bam, na wɔde wɔn nyansa ne wɔn nimdeɛ boa me.”—Bible mu asɛm: Hiob 12:12.
Ɛsɛ sɛ wonya bere ma wo ho. Ebinom wɔ hɔ a, wɔnyae a anka daa na nnipa gu wɔn ho; obi nni wɔn ho pɛ na wɔayɛ hahaaha. Nanso sɛ nnipa nni wo ho a ɛno nkyerɛ sɛ woyɛ ankonam. Yɛmfa Yesu nyɛ nhwɛso. Na ɔpɛ nnipa paa, nanso ɛtɔ da a na ɔpɛ sɛ ɔnya bere kakra ma ne ho. (Mateo 14:23; Marko 1:35) Wo nso wobɛtumi ayɛ saa ara. Sɛ nnipa nni wo ho a, nka sɛ woyɛ ankonam. Mmom fa saa bere no dwendwene nneɛma ho, na wobɛhu sɛ wɔwɔ nhyira pii. Woyɛ saa a, w’ani bɛgye na ɛrenyɛ den sɛ amanfoɔ bɛbɛn wo.—Mmebusɛm 13:20.
^ nky. 4 Wɔasesa din no bi.


text:
Boa Ma Honhom Fam Paradise no Nkɔ So Nyɛ Fɛ
“Mɛhyɛ me nan sibea animuonyam.”—YESAIA 60:13.
NNWOM: 102, 75
1, 2. Hebri Kyerɛwnsɛm mu no, dɛn na na wɔde asɛm “nan ntiasoɔ” no gyina hɔ ma?
YEHOWA NYANKOPƆN kaa sɛ: “Ɔsoro yɛ m’adwa, na asase yɛ me nan ntiasoɔ.” (Yesaia 66:1) Onyankopɔn san kaa ne “nan ntiasoɔ” ho asɛm sɛ: “Mɛhyɛ me nan sibea animuonyam.” (Yesaia 60:13) Ɔkwan bɛn so na ɔhyɛ ne nan ntiaso no anuonyam anaa ɔma ɛyɛ fɛ? Dɛn na wei kyerɛ ma wɔn a wɔte ne nan ntiaso a ɛne asase so no?
2 Hebri Kyerɛwnsɛm mu no, wɔde asɛmfua “nan ntiasoɔ” no gyina hɔ ma asɔrefie a na ɛwɔ tete Israel no nso. (1 Berɛsosɛm 28:2; Dwom 132:7) Ná asɔrefie no ne baabi titiriw a wɔde nokware som ma Yehowa, enti na asɔrefie no yɛ no fɛ paa. Ná wɔde hyɛ Yehowa anuonyam wɔ asase so.
3. Ɛnnɛ, ɛhe titiriw na wɔde nokware som ma Yehowa, na bere bɛn na efii ase?
3 Ɛnnɛ, ɛhe titiriw na wɔde nokware som ma Yehowa? Ɛnyɛ dan te sɛ asɔrefie no. Ɛyɛ honhom fam asɔrefie, na ɛhyɛ Yehowa anuonyam sen ɔdan biara. Dɛn ne honhom fam asɔrefie no? Ɛyɛ nhyehyɛe a Onyankopɔn ayɛ a ɛma nnipa tumi ne no fa adamfo na wɔsom no. Yesu agyede no nkutoo na ɛma saa nhyehyɛe yi tumi yɛ yie. Saa nhyehyɛe yi fii ase afe 29. Saa bere no na wɔbɔɔ Yesu asu na wɔsraa no sɛ Yehowa honhom fam asɔrefie no Sɔfo Panyin.—Hebrifoɔ 9:11, 12.
Ɛsɛ sɛ Yehowa nkurɔfo yi no ayɛ seesei ara, wɔ asase so ha yi ara
4, 5. (a) Sɛnea Dwom 99 kyerɛ no, dɛn na Yehowa asomfo anokwafo pɛ sɛ wɔyɛ? (b) Asɛm bɛn na ɛsɛ sɛ yɛbisa yɛn ho?
4 Yɛda Onyankopɔn ase paa sɛ wayɛ nokware som ho nhyehyɛe ama yɛn. Yɛka Yehowa din ne agyede a ɛsom bo paa a ɔde akyɛ yɛn no ho asɛm kyerɛ nkurɔfo de kyerɛ ho anisɔ. Ɛnnɛ yɛdi ahurusi sɛ nokware Kristofo bɛboro ɔpepem nwɔtwe reyi Yehowa ayɛ da biara! Bere a ɔsom ahorow mufo di mfomso susu sɛ, sɛ wɔwu a wɔbɛkɔ soro akɔyi Onyankopɔn ayɛ no, Yehowa nkurɔfo nim sɛ ɛhia sɛ wɔyi no ayɛ seesei ara, wɔ asase so ha yi ara.
5 Sɛ yɛyi Yehowa ayɛ a, na yɛresuasua Onyankopɔn asomfo anokwafo a Dwom 99:1-3, 5 ka wɔn ho asɛm no. (Kenkan.) Mmarima anokwafo te sɛ Mose, Aaron, ne Samuel yeree wɔn ho boaa nhyehyɛe a Onyankopɔn yɛ maa nokware som tete no. (Dwom 99:6, 7) Ɛnnɛ, ansa na Kristofo a wɔasra wɔn a wɔwɔ asase so no bɛkɔ soro ne Yesu akɔsom sɛ asɔfo no, wɔde nokwaredi som Yehowa wɔ honhom fam asɔrefie no fã a ɛwɔ asase so no mu. “Nnwan foforɔ” ɔpepem pii nso de nokwaredi reboa wɔn. (Yohane 10:16) Akuw mmienu yi nyinaa de baakoyɛ resom Yehowa. Nanso ɛsɛ sɛ yɛn mu biara bisa ne ho sɛ, ‘Mede m’ahoɔden nyinaa reboa nhyehyɛe a Yehowa ayɛ ama nokware som no anaa?’
NEA ƐBƐMA YƐAHU WƆN A WƆRESOM WƆ ONYANKOPƆN HONHOM FAM ASƆREFIE HƆ
6, 7. Ɔhaw bɛn na ɛsɔree wɔ tete Kristofo asafo no mu, na ɛduu afe 1919 no, dɛn na ɛsii?
6 Bere a wɔtee Kristofo asafo no, anni mfe 100 mpo na ɔwae fii ase sɛnea na wɔaka ho asɛm ato hɔ no. (Asomafoɔ Nnwuma 20:28-30; 2 Tesalonikafoɔ 2:3, 4) Ɛno akyi no, ɛbɛyɛɛ den paa sɛ obi bɛhu wɔn a wɔyɛ Onyankopɔn asomfo anokwafo. Mfe pii twaam ansa na Yehowa rema Yesu akyerɛ wɔn a wɔresom Onyankopɔn ankasa wɔ Yehowa honhom fam asɔrefie hɔ.
7 Ɛduu afe 1919 no, wɔn a Onyankopɔn agye wɔn atom a wɔresom wɔ ne honhom fam asɔrefie no bɛdaa adi pefee. Ná wɔayɛ nsakrae sɛnea ɛbɛyɛ a Yehowa bɛgye wɔn som atom. (Yesaia 4:2, 3; Malaki 3:1-4) Enti anisoadehu a ɔsomafo Paulo nyae mfe pii a na atwam no fii ase baa mu.
8, 9. “Paradise” bɛn na Paulo huu wɔ anisoadehu mu no?
8 Wɔaka anisoadehu a Paulo nyae no ho asɛm wɔ 2 Korintofoɔ 12:1-4. (Kenkan.) Yehowa kyerɛɛ Paulo biribi a ɛbɛba daakye wɔ saa anisoadehu no mu. “Paradise” bɛn na Paulo hui no? Nea ɛdi kan, ɛbɛtumi akyerɛ Paradise a ɛbɛba asase so nnansa yi ara no. (Luka 23:43) Nea ɛto so mmienu, ɛbɛtumi agyina hɔ ama honhom fam paradise a ɛdi mũ a ɛbɛba wiase foforo no mu no. Afei, nea ɛto so mmiɛnsa, ɛbɛtumi akyerɛ tebea papa a ɛwɔ soro wɔ “Onyankopɔn paradise” no mu.—Adiyisɛm 2:7.
9 Ɛnneɛ, adɛn nti na Paulo kaa sɛ “ɔtee nsɛm a wɔmmɔ soɔ a mmara mma ho kwan sɛ onipa ka”? Efisɛ na bere nsoe sɛ ɔbɛkyerɛkyerɛ nneɛma a ɛyɛ nwonwa a ɔhui wɔ anisoadehu mu no nyinaa mu. Nanso, ɛnnɛ Yehowa ama yɛn kwan ma yɛka nhyira a ne nkurɔfo nya seesei ara no ho asɛm kyerɛ afoforo!
10. Adɛn nti na honhom fam paradise no ne honhom fam asɔrefie no nyɛ ade koro?
10 Yɛtaa ka honhom fam paradise ho asɛm, nanso ɛyɛ dɛn? Ɛyɛ asomdwoe soronko a ɛwɔ yɛne Onyankopɔn ne yɛn nuanom ntam. Enti ɛsono honhom fam paradise ɛnna ɛsono honhom fam asɔrefie no. Honhom fam asɔrefie no yɛ nokware som ho nhyehyɛe a Onyankopɔn ayɛ. Ɛnna honhom fam paradise no ma yɛhu wɔn a Onyankopɔn agye wɔn atom pefee a wɔresom no wɔ ne honhom fam asɔrefie hɔ no.—Malaki 3:18.
11. Hokwan bɛn na yɛanya nnɛ?
11 Ɛyɛ anigyesɛm sɛ yɛahu sɛ efi afe 1919 reba no, Yehowa ama nnipa a wɔnyɛ pɛ kwan sɛ wɔmmoa mma wɔnhyehyɛ honhom fam paradise no, wɔnhyɛ mu den, na wɔntrɛw mu. Woreboa ma wɔayɛ adwuma kɛse yi? W’ani sɔ sɛ woanya hokwan ne Yehowa reyɛ adwuma de ahyɛ no anuonyam wɔ asase so anaa?
YEHOWA AMA N’AHYEHYƐDE NO AYƐ FƐ PAA
12. Yɛyɛ dɛn hu sɛ Yesaia 60:17 abam? (Hwɛ mfoni a ɛwɔ adesua yi mfiase no.)
12 Odiyifo Yesaia ka too hɔ sɛ wɔbɛyɛ nsakrae akɛse wɔ Onyankopɔn ahyehyɛde no fã a ɛwɔ asase so no mu. (Kenkan Yesaia 60:17.) Kristofo a wɔyɛ mmofra ne wɔn a wɔaba asafo no mu foforo akenkan saa nsakrae yi ho asɛm, anaa wɔate ho asɛm kɛkɛ. Nanso anuanom mmarima ne mmaa pii ahu sɛnea saa nsakrae akɛse yi te ankasa! Saa asomfo anokwafo yi gye di paa sɛ Onyankopɔn nam yɛn Hene Yesu so rekyerɛ N’ahyehyɛde no kwan! Sɛ yɛtie saa Kristofo yi suahu ahorow a, ɛbɛhyɛ gyidi ne ahotoso a yɛwɔ wɔ Yehowa mu no den.
Honhom fam paradise no yɛ asomdwoe soronko a ɛwɔ nokware Kristofo ntam
13. Sɛnea Dwom 48:12-14 kyerɛ no, dɛn na ɛsɛ sɛ yɛyɛ?
13 Ɛsɛ sɛ nokware Kristofo nyinaa ka Yehowa ahyehyɛde no ho asɛm kyerɛ afoforo. Ɛwom mpo sɛ yɛte Satan wiase bɔne yi mu deɛ, nanso asomdwoe ne baakoyɛ wɔ yɛne yɛn nuanom ntam. Wei yɛ anwonwade kɛse! Ɛsɛ sɛ yɛde anigye ka Yehowa ahyehyɛde no ne honhom fam paradise no ho asɛm kyerɛ “nkyirimma”!—Kenkan Dwom 48:12-14.
14, 15. Afe 1970 akyi no, nsakrae bɛn na wɔyɛe, na ɔkwan bɛn so na aboa ahyehyɛde no?
14 Wɔn a wɔn mfe akɔ anim a wɔwɔ yɛn asafo ahorow mu no pii ankasa ahu nsakrae a ama Yehowa ahyehyɛde no fã a ɛwɔ asase so no ayɛ fɛ paa no. Wɔkae sɛ bere bi na yɛnni mpanyimfo kuw wɔ asafo no mu, na mmom asafo somfo. Wɔkae nso sɛ kan no, na onipa baako na ɔhwɛ baa dwumadibea so, na mmom ɛnyɛ Baa Boayikuw. Saa ara nso na wɔkae sɛ na Ɔwɛn Aban Asafo no titenani na ɔde akwankyerɛ ma, na ɛnyɛ Yehowa Adansefo Akwankyerɛ kuw no. Ɛwom sɛ na saa anuanom yi nyinaa wɔ aboafo a wɔdi nokware deɛ, nanso na onipa baako na ɛkame ayɛ sɛ ɔsi biribiara ho gyinae wɔ asafo ahorow mu, baa dwumadibea ahorow, ne wiase nyinaa adwumayɛbea ti hɔ. Wɔyɛɛ nsakrae afe 1970 maa mpanyimfo kuw sisii gyinae wɔ asafo ahorow mu sen sɛ onipa baako pɛ bɛyɛ saa.
15 Adɛn nti na saa nsakrae yi aboa ahyehyɛde no? Nea enti a aboa ne sɛ ɛgyina Kyerɛwnsɛm mu ntease a ɛdi mũ so. Sɛ́ anka onipa baako bɛsi biribiara ho gyinae no, anuanom mpanyimfo nyinaa, anaa ‘nnipa a Yehowa de wɔn ama sɛ akyɛde’ no de su pa ahorow a wɔwɔ no boa asafo no.—Efesofoɔ 4:8; Mmebusɛm 24:6.
16, 17. Nsakrae bɛn na wɔayɛ no nnansa yi a w’ani agye ho, na dɛn ntia?
16 Wo deɛ hwɛ nsakrae a wɔayɛ nnansa yi wɔ sɛnea wɔyɛ yɛn nwoma ahorow, sɛnea emu nsɛm te, ne sɛnea yɛkyekyɛ no no ho. Yɛn ani gye ho sɛ yɛde nwoma a ɛyɛ fɛ na ɛbɛboa nkurɔfo bɛma wɔ asɛnka mu. Afei nso, susu sɛnea yɛnam abɛɛfo kwan so reka asɛmpa no ho hwɛ. Ebi ne sɛ, yɛnam jw.org wɛbsaet no so reboa nkurɔfo pii. Sɛ yɛhwɛ nsakrae yi nyinaa a, yɛhu sɛ Yehowa dwene nnipa ho paa, na ɔdɔ wɔn.
Yɛda Yehowa ase paa sɛ wama yɛanya Bible sukuu pii a ɛtete yɛn
17 Yɛn ani sɔ nsakrae a wɔayɛ wɔ asafo nhyiam ahorow mu no nso. Wɔayɛ nsakrae yi sɛnea ɛbɛyɛ a yɛbɛnya bere ayɛ abusua som anaa yɛn ankasa adesua. Bio nso, yɛn ani sɔ nsakrae a wɔayɛ wɔ ɔmansin ne ɔmantam nhyiam mu no. Yɛhu sɛ yɛn nhyiam ahorow no retu mpɔn afe biara! Yɛda Yehowa ase paa nso sɛ wama yɛanya Bible sukuu pii a ɛtete yɛn. Nsakrae yi nyinaa ma yɛhu paa sɛ Yehowa rekyerɛ n’ahyehyɛde no kwan, na ɔma honhom fam paradise no kɔ so yɛ fɛ paa!
SƐNEA YƐBOA MA HONHOM FAM PARADISE NO KƆ SO YƐ FƐ
18, 19. Yɛbɛyɛ dɛn aboa ma honhom fam paradise no akɔ so ayɛ fɛ?
18 Yehowa de hokwan ama yɛn sɛ yɛmmoa mma honhom fam paradise no nkɔ so nyɛ fɛ. Nanso yɛbɛyɛ dɛn ayɛ saa? Ɛne sɛ yɛde nsi bɛka Ahenni no ho asɛmpa na yɛama nnipa pii abɛyɛ Yesu asuafo. Bere biara a yɛbɛboa obi ma wabɛyɛ Onyankopɔn somfo no, na yɛreboa ma honhom fam paradise no mu atrɛ.—Yesaia 26:15; 54:2.
19 Sɛ yɛyere yɛn ho da Kristo su adi da biara a, ɛno nso boa ma honhom fam paradise no kɔ so yɛ fɛ. Wei boa ma afoforo ani gye honhom fam paradise no ho kɛse. Mpɛn pii no, ɛnyɛ Bible mu nimdeɛ a yɛwɔ na ɛma afoforo ani gye ahyehyɛde no ho, na saa ara nso na ɛnyɛ ɛno na ɛtwe nkurɔfo bɛn Yehowa ne Yesu, na mmom ɛyɛ suban pa a yɛda no adi ne asomdwoe a ɛwɔ yɛn ntam no.
20. Sɛnea Mmebusɛm 14:35 kyerɛ no, dɛn na ɛsɛ sɛ yɛde si yɛn ani so sɛ yɛbɛyɛ?
20 Sɛ Yehowa ne Yesu hu sɛnea yɛn honhom fam paradise no yɛ fɛ nnɛ a, wɔn ani gye paa. Anigye a yɛnya nnɛ bere a yɛma honhom fam paradise no kɔ so yɛ fɛ no, yɛ anigye a daakye yɛbɛnya bere a yɛrema asase adan paradise no ho biribi ketewaa bi. Ɛsɛ sɛ bere nyinaa yɛkae asɛm a ɛwɔ Mmebusɛm 14:35 no. Ɛka sɛ: “Akoa a ɔwɔ nhunumu ma ɔhene ani gye.” Momma yɛnyɛ adwumaden mma yɛn honhom fam paradise no nkɔ so nyɛ fɛ mfa nkyerɛ sɛ yɛyɛ anyansafo!


text:
Nsɛmmisa a Efi Akenkanfo Hɔ
Dawid asɛm a ɛwɔ Dwom 37:25 ne nea Yesu kae a ɛwɔ Mateo 6:33 no kyerɛ sɛ Yehowa remma Kristoni biara ano aduan mmɔ no da anaa?
Dawid kyerɛwee sɛ onhuu “onipa trenee a wɔagyaw no, anaasɛ n’asefo srɛ aduan.” Ɔno ankasa suahu na ɛma ɔkaa saa asɛm no. Na onim paa sɛ Yehowa nsa nyɛ tiaa wɔ n’asomfo so. (Dw. 37:25) Nanso Dawid asɛm no nkyerɛ sɛ Yehowa akoa biara nni hɔ a obedi hia.
Ɛtɔ da a na Dawid ankasa ho kyere no. Wo deɛ yɛnhwɛ bere a Dawid guan fii Saul anim no. Na Dawid ho nneɛma asa enti ɔkɔsrɛɛ aduan a ɔne mmarima a wɔka ne ho no bedi. (1 Sam. 21:1-6) Enti yɛbɛka a, Dawid ‘srɛɛ aduan.’ Nanso saa bere no mpo na onim sɛ Yehowa rempo no. Nokwasɛm ne sɛ Bible nka wɔ baabiara sɛ na Dawid kyin srɛsrɛ aduan ansa na ne nsa akɔ n’ano.
Yesu nso kae wɔ Mateo 6:33 sɛ, sɛ obi de Ahenni nneɛma di kan wɔ n’asetena mu a, Onyankopɔn bɛma ne nsa aka nea ohia biara. Yesu tuu n’akyidifo fo sɛ: “Monkɔ so nhwehwɛ ahenni no ne Onyankopɔn trenee kan, na ɔde nneɛma a aka yi nyinaa [te sɛ aduan, anonne, ne atade] bɛka ho ama mo.” Nanso Yesu san kae sɛ nkurɔfo bɛtaa ne “nuanom” na ebia wɔadi kɔm mpo. (Mat. 25:35, 37, 40) Biribi saa too ɔsomafo Paulo. Ɛtɔ da a na nea obedi ne nea ɔbɛnom mpo abɔ no.
Yehowa aka sɛ nkurɔfo bɛtaa n’asomfo wɔ akwan horow so. Ebia ɔbɛma kwan ma yɛn ho akyere yɛn sɛnea ɛbɛyɛ a obenya asɛm abua Ɔbonsam. (Hiob 2:3-5) Eyi ho nhwɛso ne nea ɛtoo yɛn nuanom a na wɔda Nasi nneduaban mu no. Tebea yi de anuanom pii nkwa too asiane mu. Atirimɔdensɛm a na atumfoɔ no de di Adansefo no bi ne sɛ na wɔkyere wɔn kɔm sɛnea wɔn gyidi begu asu. Nanso yɛn nuanom dii Yehowa nokware, na ɔno nso ampa wɔn. Ɔmaa kwan maa wɔfaa ɔtaa no mu, na saa ara na ɔma kwan ma yehyia sɔhwɛ ahorow nnɛ. Nanso Yehowa boa wɔn a ne din nti wohu amane no ma wogyina pintinn. (1 Kor. 10:13) Yɛmma asɛm a ɛwɔ Filipifo 1:29 yi ntena yɛn adwenem: “Mo na Kristo nti wɔde hokwan no maa mo, na ɛnyɛ sɛ munnya ne mu gyidi nko na mmom sɛ munnyina n’ananmu nhu amane nso.”
Yehowa ahyɛ ne nkoa bɔ sɛ ɔrennyaw wɔn da. Yesaia 54:17 ka sɛ: “Akode biara a wɔbɛyɛ de aba wo so no renyɛ yiye.” Saa asɛm yi ne bɔhyɛ pii a ɛwɔ Bible mu no ma yehu sɛ Onyankopɔn bɛbɔ n’asafo ho ban. Nanso ɛtɔ da a n’asomfo bi hyia sɔhwɛ anaa ɔtaa ahorow; ebinom mpo de wɔn nkwa twa so.


text:
Adesua 54: Onipa Hoɔdenfo a Ɔsen Biara
WUNIM onipa a ɔwɔ ahoɔden sen biara a watra ase pɛn no din? Ɔne ɔtemmufo a wɔfrɛ no Simson. Yehowa na ɔmaa Simson ahoɔden saa. Ansa na wɔrewo Simson mpo no, Yehowa ka kyerɛɛ ne maame sɛ: ‘Ɛrenkyɛ wobɛwo ba. Obedi anim agye Israel afi Filistifo nsam.’
Na Filistifo no yɛ nnipa bɔne a wɔte Kanaan asase so. Na wɔwɔ akofofo pii, na wɔhaw Israelfo kɛse. Da koro, bere a Simson rekɔ baabi a Filistifo te no, gyata kɛse bi a ɔrebobom behyiaa no. Nanso Simson de nsapan kum gyata no. Okunkum Filistifo nnipa bɔne no ɔhaha pii nso.
Akyiri yi Simson nyaa ɔbea bi a wɔfrɛ no Delila ho dɔ. Filistifo mpanyimfo no hyɛɛ Delila bɔ sɛ sɛ ɔka dekode a ɛma Simson ho yɛ den saa no kyerɛ wɔn a wɔn mu biara bɛma no nnwetɛbona 1,100. Delila ani gyee saa sika no ho. Na ɔnyɛ Simson anaa Onyankopɔn nkurɔfo adamfo ankasa. Enti ɔkɔɔ so bisaa Simson dekode a ɛma no ho yɛ den saa.
Awiei no, Simson kaa nea ɛma ne ho yɛ den no kyerɛɛ Delila. Ɔkae sɛ: ‘Wonyii me ti nhwi da. Fi bere a wɔwoo me no, Onyankopɔn paw me sɛ menyɛ ne somfo titiriw a wɔfrɛ no Nasirini. Sɛ woyi me ti nhwi a, m’ahoɔden no bɛkɔ.’
Bere a Delila tee eyi no, ɔmaa Simson daa ne nan so. Afei ɔfrɛɛ obi ma obeyii ne ti nhwi. Bere a Simson sɔree no, na n’ahoɔden no kɔ. Afei Filistifo bɛkyeree no na wɔde no kɔe. Wotutuu n’aniwa, na wɔde no yɛɛ wɔn akoa.
Da koro Filistifo no too pon kɛse bi de som wɔn nyame Dagon, na woyii Simson fii afiase a ɔda no de no bae sɛ wobedi ne ho fɛw. Saa bere yi na Simson ti nhwi no afuw bio. Simson ka kyerɛɛ abofra a okura ne nsa no sɛ: ‘Ma me nsó adum abien a ɔdan no si so titiriw no mu.’ Afei Simson bɔɔ Yehowa mpae srɛɛ ahoɔden, na osusoo adum no mu. Ɔteɛɛm sɛ: ‘Ma me ne Filistifo no nwu.’ Na Filistifo 3,000 wɔ apontow no ase, na bere a Simson sum adum no, ɔdan no dwiriw guu nnipa bɔne no nyinaa so kunkum wɔn.
Atemmufo ti 13 kosi 16.
Nsɛmmisa
- Dɛn ne onipa a ɔwɔ ahoɔden sen biara a watra ase pɛn no din, na hena na ɔmaa no ahoɔden no?
- Sɛnea wuhu wɔ mfonini no mu no, dɛn na da koro bi Simson de yɛɛ gyata kɛse bi?
- Sɛ wohwɛ mfonini no a, asomusɛm bɛn na Simson reka akyerɛ Delila no, na ɛyɛɛ dɛn na saa asɛm no maa Filistifo tumi kyeree Simson?
- Ɛyɛɛ dɛn na Simson tumi kunkum Filistifo 3,000 da a owui no?
Nsɛmmisa foforo
- Kenkan Atemmufo 13:1-14.
Dɛn na Manoa ne ne yere yɛe a awofo betumi asua de atete wɔn mma? (Atem. 13:8; Dw. 127:3; Efe. 6:4)
- Kenkan Atemmufo 14:5-9 ne 15:9-16.
Sɛnea Simson kum gyata no tetew ntampehama foforo mu san de afurum abogye kunkum mmarima 1,000 no kyerɛ yɛn dɛn fa Yehowa honhom kronkron no dwumadi ho?
Ɔkwan bɛn so na honhom kronkron boa yɛn nnɛ? (Atem. 14:6; 15:14; Sak. 4:6; Aso. 4:31)
- Kenkan Atemmufo 16:18-31.
Fekubɔne kaa Simson dɛn, na dɛn na yebetumi asua afi mu? (Atem. 16:18, 19; 1 Kor. 15:33)


text:
Yohane Adiyisɛm 16Nkwa Asem (NA-TWI)
16 Afei metee nne bi sɛ ɛrekasa fi asɔredan mu hɔ kyerɛ abɔfo no se, “Kɔ na kohwie Onyankopɔn abufuw ason a ɛwɔ nkuruwa ason mu no gu asase so.”
2 Ɔbɔfo a odi kan no kohwiee ne kuruwa no mu guu asase so. Akuru a ɛyɛ hu na ɛyɛ yaw tutuu wɔn a wɔde aboa no ahyɛ wɔn ho agyirae no ne wɔn a wɔsom ne sɛso ohoni no nso.
3 Ɔbɔfo a ɔto so abien no hwiee ne kuruwa no mu guu ɛpo mu. Nsu no danee te sɛ owufo mogya, na abɔde biara a nkwa wɔ mu wɔ po no mu no wui.
4 Ɔbɔfo a ɔto so abiɛsa no hwiee ne kuruwa no mu guu nsuti mu maa ne nyinaa danee mogya. 5 Metee sɛ ɔbɔfo a ɔhwɛ nsu so no ka se, “O Ɔkronkronni a wowɔ hɔ na wowɔ ha dedaw, w’atɛn a wubui no yɛ atɛntrenee. 6 Wohwiee Onyankopɔn nkurɔfo ne adiyifo mogya gui, enti woama wɔn mogya sɛ wɔnnom. Nea ɛfata wɔn na wɔrenya no.”
7 Afei metee nne bi wɔ afɔremuka no so se, “Awurade, Otumfoɔ Nyankopɔn! Atɛn a wubu nyinaa yɛ atɛntrenee!”
8 Ɔbɔfo a ɔto so anan no hwiee ne kuruwa no mu guu owia so na wɔmaa no tumi sɛ ɔmfa ne hyew yawyaw no nhye nnipa. 9 Ɔhyew yawyaw no hyee nnipa ma wɔdomee Onyankopɔn a ɔwɔ saa ɔhaw yi nyinaa so tumi no din. Nanso wɔannu wɔn ho ankamfo ne kɛseyɛ.
10 Afei ɔbɔfo a ɔto so anum no hwiee ne kuruwa no mu de guu aboa no ahengua no so. Esum duruu aboa no ahemman mu, na esiane yaw nti, nnipa wee wɔn tɛkrɛma, 11 na esiane saa yaw no ne akuru a etutuu wɔn no nti, wɔdomee ɔsoro Nyankopɔn. Nanso wɔantwe wɔn ho amfi wɔn bɔne ho.
12 Ɔbɔfo a ɔto so asia no hwiee ne kuruwa no mu guu asubɔnten Eufrate mu. Asu no yoyowee na ɛdan ɔkwan maa ahene a wofi apuei. 13 Afei mihuu ahohommɔne abiɛsa bi a na wɔte sɛ mponkyerɛne a na wofifi ɔwɔ no ne aboa no ne atoro odiyifo no anom. 14 Wɔyɛ ahohommɔne a wɔyɛ anwonwade. Saa ahohom abiɛsa yi kɔ ahene a wɔwɔ asase so nyinaa nkyɛn kɔka wɔn nyinaa boa ano ma Otumfoɔ Nyankopɔn ɔko da kɛse no.
15 “Muntie! Mereba te sɛ ɔkorɔmfo. Nhyira ne nea ɔwɛn na ɔhwɛ ne ntade so sɛnea ɔrennantew adagyaw, ngu ne ho anim ase wɔ baguam!”
16 Ahonhom no boaa ahene no ano wɔ baabi a Hebri kasa mu wɔfrɛ hɔ Harmagedon.
17 Afei ɔbɔfo a ɔto so ason no hwiee ne kuruwa no mu guu mframa mu. Nne dennen bi fi ahengua a ɛwɔ asɔredan no mu no kae se, “Wɔawie.” 18 Na anyinam tetew maa aprannaa paepaee, ɛnna asasewosow dennen bi bae. Efi sɛ wɔbɔɔ onipa, asasewosow biara maa saa da. Eyi ne asasewosow nyinaa mu nea ano yɛ den pa ara. 19 Kurow kɛse no mu paee abiɛsa, na aman nyinaa nkurow akɛse sɛesɛee. Onyankopɔn kaee Babilon kɛse no ma ɔnom nsa, nsa a ɛyɛ n’abufuw a ano yɛ den no, fi ne kuruwa ano. 20 Nsupɔw ne mmepɔw nyinaa yerae. 21 Amparuwbo a biara mu duru yɛ nkaribo ɔha no tɔ fi soro guu nnipa so. Na esiane amparuwbo no haw a na ɛyɛ hu no nti, nnipa domee Onyankopɔn.


text:
Adesua 23: Farao Dae Ahorow
MFE abien twaam, ná Yosef da so da afiase. Nsahyɛfo no nkaee no. Afei da koro anadwo Farao soo adae soronko abien, na na ontumi nhu nea ɛkyerɛ. Wuhu sɛ ɔda hɔ? Ade kyee no Farao frɛɛ n’anyansafo na ɔkaa dae a ɔsoe no kyerɛɛ wɔn. Nanso wɔantumi ankyerɛ no dae no ase.
Afei nsahyɛfo no kaee Yosef. Ɔka kyerɛɛ Farao sɛ: ‘Bere a meda afiase no na ɔbarima bi wɔ hɔ a otumi kyerɛ dae ase.’ Farao ma wokoyii Yosef bae ntɛm ara.
Farao kaa ne dae no kyerɛɛ Yosef: ‘Mihuu anantwi akɛse ason a wɔadɔ fɛfɛ. Afei mihuu anantwi ason a wɔafomfɔn. Na wɔn a wɔafomfɔn no memmenee anantwi a wɔadɔ no.
‘Me dae a etia abien no mu no, mihuu awi mmɛtem ason a ayɛ fɛfɛɛfɛ wɔ nan koro so. Afei mihuu awi mmɛtem ntrantraa ason a ahow. Na awi mmɛtem ntrantraa no fii ase memmenee awi mmɛtem ason a ayɛ fɛfɛɛfɛ no.’
Yosef ka kyerɛɛ Farao sɛ: ‘Adae abien no kyerɛ ade koro. Anantwi ason a wɔadɔ ne awi mmɛtem ason a ayɛ fɛfɛɛfɛ no kyerɛ mfe ason, na anantwi ason a wɔafomfɔn ne awi mmɛtem ntrantraa ason no kyerɛ mfe ason foforo. Mfe ason bɛba a aduan bɛba pii wɔ Misraim. Na mfe ason nso bɛba a aduan remma koraa.’
Enti Yosef ka kyerɛɛ Farao sɛ: ‘Paw onyansafo na ɔnhwɛ mma wɔmmoaboa aduan ano nsie wɔ mfe ason a aduan pii bɛba no mu. Eyi bɛma nkurɔfo anya aduan wɔ mfe ason a aduan remma no mu.’
Farao ani gyee ho. Farao paw Yosef sɛ ɔnhwɛ mma wɔmmoaboa aduan ano nsie. Yosef bɛyɛɛ onipa titiriw a odi Farao akyi pɛɛ wɔ Misraim.
Mfe awotwe akyi, wɔ ɔkɔm bere no mu no, Yosef hui sɛ mmarima bi reba. Wunim nnipa ko a wɔyɛ? Wɔyɛ ne nuanom mpanyimfo 10 no! Wɔn agya Yakob asoma wɔn aba Misraim efisɛ wɔn aduan resa wɔ Kanaan. Yosef huu ne nuanom no, nanso wɔanhu no. Wunim nea enti? Efisɛ wayɛ panyin, na wahyɛ atade a ɛyɛ soronko.
Yosef kaee sɛ bere a ɔyɛ abofra no ɔsoo dae sɛ ne nuanom rekotow no. Wokae sɛ woakenken ho ade? Enti Yosef hui sɛ Onyankopɔn na ɔsomaa no baa Misraim esiane biribi pa nti. Dɛn na wususuw sɛ Yosef yɛe? Ma yɛnhwɛ.
Genesis 41:1-57; 42:1-8; 50:20.
Nsɛmmisa
- Dɛn na ɛtoo Farao da koro anadwo bi?
- Ɛyɛɛ dɛn na afei de nsahyɛfo no kaee Yosef?
- Sɛ wohwɛ mfonini no a, adae abien bɛn na Farao soe?
- Yosef kae sɛ adae no kyerɛ dɛn?
- Ɛyɛɛ dɛn na Yosef bɛyɛɛ onipa titiriw a odi Farao akyi pɛɛ wɔ Misraim?
- Adɛn nti na Yosef nuanom no kɔɔ Misraim, na adɛn nti na wɔanhu no?
- Dae bɛn na Yosef kaee, na ɛboa no ma ɔtee dɛn ase?
Nsɛmmisa foforo
- Kenkan Genesis 41:1-57.
Ɔkwan bɛn so na Yosef de anuonyam maa Yehowa, na Kristofo bɛyɛ dɛn asuasua nea ɔyɛe no nnɛ? (Gen. 41:16, 25, 28; Mat. 5:16; 1 Pet. 2:12)
Ɔkwan bɛn so na aduan a ebuu so wɔ Misraim ne ɔkɔm mmere a edii hɔ no ma nsonsonoe a ɛwɔ honhom fam tebea a Yehowa nkurɔfo wom nnɛ no ne Kristoman de ntam no da adi? (Gen. 41:29, 30; Amos 8:11, 12)
- Kenkan Genesis 42:1-8 ne 50:20.
Sɛ ɛyɛ amanne sɛ obi dibea nti wɔkotow no de kyerɛ obu ne nidi a, ɛyɛ bɔne ma Yehowa asomfo sɛ wɔbɛyɛ saa anaa? (Gen. 42:6)


text:
Adesua 25: Abusua no Tu Kɔ Misraim
NA YOSEF ntumi nhyɛ ne ho so bio. Ɔmaa ne nkoa nyinaa fii dan mu hɔ. Na bere a ɛkaa ɔne ne nuanom nkutoo no, Yosef fii ase sui. Wubetumi ahu sɛnea ne nuanom ho dwiriw wɔn, efisɛ na wonnim nea enti a ɔresu. Akyiri yi ɔka kyerɛɛ wɔn sɛ: ‘Mene Yosef. Me papa da so te ase anaa?’
Ne nuanom no ho dwiriw wɔn araa ma na wontumi nkasa. Wosuro. Nanso Yosef kae sɛ: ‘Mesrɛ mo, mommɛn me.’ Bere a wɔbɛn no no, ɔkae sɛ: ‘Mene mo nua Yosef a motɔn no baa Misraim no.’
Yosef kɔɔ so kasaa ayamye kwan so: ‘Mommma ɛnyɛ mo yaw sɛ motɔn me baa ha. Onyankopɔn ankasa na ɔsomaa me baa Misraim ha sɛ mimmegye nnipa nkwa. Farao ayɛ me ɔman no nyinaa sodifo. Enti afei monsan nkɔ nkɔbɔ me papa amanneɛ ntɛm. Na monka nkyerɛ no sɛ ɔmmɛtra ha.’
Afei Yosef yɛɛ ne nuanom nyinaa atuu, na ofefew wɔn nyinaa ano. Bere a Farao tee sɛ Yosef nuanom aba no, ɔka kyerɛɛ Yosef sɛ: ‘Ma wɔmfa nteaseɛnam nkɔfa wɔn papa ne wɔn mmusua na wɔnsan mmra ha. Mede asase a eye sen biara wɔ Misraim nyinaa mɛma wɔn.’
Saa na wɔyɛe. Ɛha no wuhu Yosef a ɔrebehyia ne papa bere a ɔne n’abusua nyinaa baa Misraim no.
Na Yakob abusua ayɛ kɛse. Bere a wotu baa Misraim no na wɔyɛ 70, sɛ wɔkan Yakob ne ne mma ne ne nananom a. Nanso na ɔyerenom baanu ne ebia nkoa pii nso ka ho. Wɔn nyinaa bɛtraa Misraim. Wɔfrɛɛ wɔn Israelfo, efisɛ na Onyankopɔn asakra Yakob din ayɛ no Israel. Israelfo bɛyɛɛ Onyankopɔn nkurɔfo titiriw, sɛnea yebehu akyiri yi no.
Genesis 45:1-28; 46:1-27.
Nsɛmmisa
- Bere a Yosef daa ne ho adi kyerɛɛ ne nuanom no, dɛn na esii?
- Dɛn na Yosef de ayamye ka kyerɛɛ ne nuanom no?
- Bere a Farao tee sɛ Yosef nuanom aba no, dɛn na ɔkae?
- Na Yakob abusua kɛse te dɛn wɔ bere a wotu kɔɔ Misraim no?
- Dɛn na wɔbɛfrɛɛ Yakob abusua no, na dɛn ntia?
Nsɛmmisa foforo
- Kenkan Genesis 45:1-28.
Ɔkwan bɛn so na Yosef ho asɛm a ɛwɔ Bible mu no ma yehu sɛ Yehowa betumi adan adebɔne a wɔde ba ne nkoa so ayɛ no adepa? (Gen. 45:5-8; Yes. 8:10; Filip. 1:12-14)
- Kenkan Genesis 46:1-27.
Awerɛhyem bɛn na Yehowa maa Yakob nyae bere a ɔnam kwan so rekɔ Misraim no? (Gen. 46:1-4)


text:
ASƐM A ƐDA SO | DƐN NA BIBLE KA FA OWU NE NKWA HO?
Nea Bible Ka Fa Owu ne Nkwa Ho
Sɛ yebue Bible no kɔ Genesis na yɛkenkan adebɔ ho asɛm a, yehu sɛ Onyankopɔn ka kyerɛɛ onipa a odi kan, Adam sɛ: “Turom ha nnua nyinaa, di bi. Na papa ne bɔne ho nimdeɛ dua no de, nni bi, efisɛ da a wubedi bi no, owu na wubewu.” (Genesis 2:16, 17) Nea saa asɛm no kyerɛ ara ne sɛ, sɛ Adam dii Onyankopɔn mmara yi so a, anka ɔrenwu, na mmom anka ɔbɛkɔ so atena Eden turo no mu.
Adam yɛɛ osetie a, anka ɔbɛtena ase daa. Nanso awerɛhosɛm ne sɛ bere a ne yere Hawa de aduaba a Onyankopɔn abara maa no no, ɔboapa buu n’ani guu Onyankopɔn mmara so na ogye dii. (Genesis 3:1-6) Asoɔden a wɔyɛe no, yɛda so ara rehu ho amane nnɛ. Ɔsomafo Paulo kyerɛkyerɛɛ asɛm yi mu sɛ: “Ɛnam onipa biako so na bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.” (Romafo 5:12) ‘Onipa baako’ a Bible ka ne ho asɛm no, ɔno ne Adam. Bɔne bɛn na wɔreka ho asɛm no? Adɛn nti na ɛkɔfaa owu bae?
Adam boapa buu Onyankopɔn mmara so; ɛno ne bɔne no. (1 Yohane 3:4) Bɔne nso deɛ, ɛso akatua ne owu sɛnea na Onyankopɔn aka akyerɛ Adam no. Mmere tenten a na Adam ne ne mma a ɔbɛwo wɔn daakye no bɛkɔ so adi Onyankopɔn mmara so no, na bɔne remma wɔn ho, na na wɔrenka owu nso nhwɛ da. Onyankopɔn ammɔ nnipa sɛ yenwu. Ɔbɔɔ yɛn sɛ yɛntena ase daa.
Sɛnea Bible aka no, owu ‘atrɛw aka nnipa nyinaa.’ Obiara ntumi nnye asɛm yi ho kyim. Nanso, yemmisa sɛ biribi hyɛ yɛn mu a sɛ yewu a, ɛno deɛ ɛkɔ so tena ase anaa? Nnipa pii bɛka sɛ aane, biribi hyɛ yɛn mu a yɛfrɛ no ɔkra a ɛno deɛ enwu da. Sɛ nkurɔfo ka saa a, nea ɛkyerɛ ara ne sɛ, Onyankopɔn dii atoro kyerɛɛ Adam. Adɛn nti na yɛreka saa? Efisɛ sɛ yewu na biribi a ɛhyɛ yɛn mu tumi fi yɛn mu kɔtena baabi a, ɛnde yɛrentumi nka sɛ owu yɛ bɔne ho asotwe, sɛnea Onyankopɔn kae no. Bible ka sɛ: “Onyankopɔn ntumi nni atoro.” (Hebrifo 6:18) Nokwasɛm ne sɛ, Satan mmom na odii atoro ka kyerɛɛ Hawa sɛ: “Ɛnyɛ owu na mubewu.”—Genesis 3:4.
Wei ma asɛmmisa bi sɔre. Ɛne sɛ, Sɛ ɔkra a enwu da nkyerɛkyerɛ no nam atorodi so na ɛbae a, ɛnde sɛ obi wu a, ɛhe paa na ɔkɔ?
BIBLE MA YENYA NKYERƐKYERƐMU A EMU DA HƆ
Adebɔ ho asɛm a wɔakyerɛw wɔ Genesis no ka sɛ: “Yehowa Nyankopɔn de fam dɔte nwenee onipa na ohuw nkwa home guu ne hwene mu, na onipa no bɛyɛɛ ɔkra teasefo, [anaa ɔteasefo].” Hebri asɛmfua ne’phesh * na wɔkyerɛɛ ase “ɔteasefo.” Nea ɛkyerɛ ankasa ne “abɔde a ɔhome.”—Genesis 2:7.
Bible ma emu da hɔ pefee sɛ, bere a Onyankopɔn bɔɔ onipa no, wamfa ɔkra a enwu da biara anhyɛ onipa mu. Mmom, onipa biara yɛ “ɔteasefo.” Ɛno nti na sɛ wohwehwɛ Bible mu sɛ dɛn ara a, worenhu baabiara a Bible de asɛm “ɔkra a enwu da” yɛ adwuma no.
Sɛ Bible nka sɛ onipa wɔ biribi a yɛfrɛ no ɔkra a enwu da a, ɛnde adɛn nti na ɔsom ahorow pii kyerɛkyerɛ saa? Sɛ yebenya asɛm yi ho mmuae a, gye sɛ yɛn nyinaa dan yɛn ani kyerɛ tete Egypt.
ABOSONSOM NKYERƐKYERƐ BI MU TRƐWEE
Aka bɛyɛ mfe ahanan ama wɔawo Yesu no, Helani abakɔsɛm kyerɛwfo Herodotus kaa sɛ Egyptfo na “wodii kan kaa no denneennen sɛ onipa wɔ ɔkra a enwu da.” Tete Babilonfo nso sosɔɔ ɔkra a enwu da nkyerɛkyerɛ no so. Ebeduu bere a Alexander Ɔkɛseɛ no dii Middle East so nkonim wɔ afe 332 A.Y.B. no, na Hela nyansapɛfo atrɛw saa nkyerɛkyerɛ no mu, na ankyɛ na nkyerɛkyerɛ no trɛw faa Hela Ahemman no mu nyinaa.
Sɛ wohwehwɛ Bible mu sɛ dɛn ara a, worenhu asɛm, “ɔkra a enwu da” wom
Asomafo no bere so no, Yudafo akuw atitiriw mmienu, Essenfo ne Farisifo nso kyerɛkyerɛɛ sɛ sɛ obi wu a, ne kra no kɔ so ara tena ase. Nhoma bi ka sɛ: “Helafo nkyerɛkyerɛ a Yudafo suae no na ɛma wobegye dii sɛ ɔkra a enwu da bi wɔ hɔ. Plato nyansapɛ nso ka ho bi paa na Yudafo no nyaa saa gyidi no.” (The Jewish Encyclopedia) Josephus yɛ Yudani abakɔsɛm kyerɛwfo a ɔno nso tenaa ase wɔ asomafo no bere so. Ɔkaa sɛ, ɔkra a enwu da nkyerɛkyerɛ no nni Kyerɛw Kronkron no mu, na mmom efi “Helafo gyidi” mu. Ɔkyerɛe sɛ Helafo anansesɛm akyerɛwfo na ɛde saa nkyerɛkyerɛ no bae.
Bere a Helafo amammerɛ kɔɔ so trɛwee no, wɔn a wɔkyerɛ sɛ wɔyɛ Kristofo nso begyee saa abosonsomfo nkyerɛkyerɛ yi toom. Abakɔsɛm kyerɛwfo Jona Lendering nso kaa sɛ, “Plato kyerɛkyerɛe sɛ bere bi na yɛn kra te baabi pa, nanso seesei de abɛtena wiase bɔne mu. Saa nkyerɛkyerɛ yi nti, anyɛ den sɛ wɔde Plato nyansapɛ ne Kristosom bɛfrafra.” Saa na ɛyɛe a ɔkra a enwu da nkyerɛkyerɛ a efi abosonsom mu no bɛhyɛɛ “Kristofo” asɔre ahorow mu, na abɛka wɔn nkyerɛkyerɛ atitiriw ho.
“NOKWARE NO BƐMA MOADE MO HO”
Ɔsomafo Paulo a ɔtenaa ase wɔ tete Kristofo bere so no bɔɔ kɔkɔ sɛ: “Asɛm a efi honhom mu no ka pefee sɛ akyiri yi mmere mu no, ebinom bɛtwe wɔn ho afi gyidi no ho akodi nnaadaasɛm a efi honhom mu ne adaemone nkyerɛkyerɛ akyi.” (1 Timoteo 4:1) Hwɛ sɛnea saa asɛm no abam! “Adaemone nkyerɛkyerɛ” no, emu baako ne ɔkra a enwu da. Bible mfoa saa nkyerɛkyerɛ yi so. Mmom efi tete abosonsom ne nyansapɛ ahorow mu.
Nea ɛsɛ sɛ ɛma yɛn ani gye ne sɛ, Yesu kaa sɛ: “Mubehu nokware no, na nokware no bɛma moade mo ho.” (Yohane 8:32) Ɔsom ahorow pii nkyerɛkyerɛ ne nneyɛe gu Onyankopɔn ho fĩ. Nanso esiane sɛ yɛate nokware a ɛwɔ Bible mu no ase yiye nti, yɛade yɛn ho afi ho. Bio nso, atetesɛm ne gyidihunu a nkurɔfo de bata owu ho no, nokware a ɛwɔ Onyankopɔn Asɛm mu ama yɛade yɛn ho afi ho.—Hwɛ adaka a n’asɛmti ne “ Ɛhe na Awufo Wɔ?”
Ná ɛnyɛ yɛn Bɔfo no adwene ne sɛ nnipa bɛtena asase so mfe 70 anaa 80 pɛ, na akyiri yi wakɔtena ase daa wɔ baabi foforo. Nea enti a ɔbɔɔ nnipa ne sɛ yɛbɛyɛ mma a yetie n’asɛm, na yɛatena ase daa wɔ asase yi ara so. Adwene a Onyankopɔn de bɔɔ nnipa yi kyerɛ sɛ ɔdɔ yɛn, na biribiara ntumi nsesa Onyankopɔn adwene. (Malaki 3:6) Onyankopɔn de ne honhom kaa odwontofo bi ma ɔmaa yɛn awerɛhyem sɛ: “Treneefo benya asase no adi, na wɔatena so daapem.”—Dwom 37:29.
^ nky. 9 Bible nkyerɛase bi te sɛ King James Version ne Catholic Douay Version, kyerɛ ne’phesh ase “ɔkra teasefo.” Nanso, nkyerɛase pii a wɔayɛ no nnansa yi te sɛ The New English Bible kyerɛ ne’phesh ase “abɔde a ɔte ase.” New International Version ne The Jerusalem Bible kyerɛ ase “ɔteasefo.” Today’s English Version nso kyerɛ ase tiawa sɛ “ofii ase homee.”


text:
Bible Nsɛmmisa Ho Mmuae
Onyankopɔn te sɛn?
Onyankopɔn yɛ honhom, na yɛrentumi mfa yɛn ani nhu no. Ɔsoro ne asase ne nneɛma a ɛwɔ nkwa mu nyinaa, ɔno na ɔbɔe. Onyankopɔn de, ɛnyɛ obi na ɔbɔɔ no; onni mfiase. (Dwom 90:2) Onyankopɔn pɛ sɛ nkurɔfo hwehwɛ no na wohu ne ho nokwasɛm.
Onyankopɔn yɛ obi ankasa a ɔwɔ din, na sɛ yedwinnwen nneɛma a wayɛ ho a, yebetumi ahu ne suban kakra. (Romafo 1:20) Nanso yebetumi ahu Onyankopɔn yiye paa a, gye sɛ yesua n’Asɛm Bible. Ɛma yehu Onyankopɔn yiye, na yehu sɛ ɔyɛ ɔdɔ Nyankopɔn.
Sɛn na Onyankopɔn te nka wɔ nsisi ho?
Yɛn Bɔfo Yehowa kyi nsisi, na ne suban no bi na ɔde bɔɔ nnipa. (Deuteronomium 25:16) Ɛno nti na yɛn mu pii kyi nsisi no. Nsisi a ɛwɔ wiase no mfi Onyankopɔn. Onyankopɔn bɔɔ nnipa no, ɔde wɔn pɛ maa wɔn. Nanso nea ɛyɛ yaw ne sɛ, nnipa amfa anyɛ adepa; wɔde sisi wɔn yɔnko nnipa, na ɛma Yehowa di awerɛhow ne komam.
Yehowa dɔ atɛntrenee, na ɔrenhwɛ mma nsisi nkɔ so saa daa. (Dwom 37:28, 29) Bible hyɛ bɔ sɛ ɛrenkyɛ Onyankopɔn beyi nsisi nyinaa afi hɔ.
Bible hyɛ bɔ sɛ ɛrenkyɛ Onyankopɔn beyi nsisi afi hɔ ama obiara ho atɔ no


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
1 Beresosɛm 17:1-27
17 Ɛbae sɛ bere a Dawid bɛtenaa ne fie+ ara pɛ na Dawid ka kyerɛɛ odiyifo Natan+ sɛ: “Hwɛ, me de, mete ofie a wɔde nkyeneduru+ asi mu, nanso Yehowa apam adaka+ no si ntamadan mu.”+2 Ɛnna Natan ka kyerɛɛ Dawid sɛ: “Nea ɛda wo koma so biara, yɛ,+ na nokware Nyankopɔn no di w’akyi.”+3 Ɛbae sɛ saa anadwo no, Onyankopɔn asɛm+ baa Natan nkyɛn sɛ:4 “Kɔ na kɔka kyerɛ m’akoa Dawid sɛ, ‘Nea Yehowa aka ni: “Ɛnyɛ wo na wubesi ofie ama matena mu.+5 Efi da a mikoyii Israel bae de besi nnɛ, mentenaa ofie mu da,+ ntamadan mu ara na matena, na mifi tenabea+ biako mu kɔ tenabea foforo mu.+6 Bere a menantew+ Israel mu no nyinaa, da bɛn na meka kyerɛɛ Israel atemmufo a mehyɛɛ wɔn sɛ wɔnyɛn me man no bi sɛ ‘Dɛn nti na munsii kyeneduru fie mmaa me?’”’+7 “Afei eyi na ka kyerɛ m’akoa Dawid, ‘Nea asafo Yehowa aka ni: “Me na miyii wo fii mmoa adidibea sɛ gyae mmoa akyidi+ na bedi me man Israel anim.+8 Medi w’akyi wo nantew nyinaa mu,+ na metwa w’atamfo+ nyinaa afi w’anim na mama woanya din+ sɛ asase so atitiriw no din.+9 Na mesiesie baabi ama me man Israel na mede wɔn akodua hɔ;+ ɛhɔ na wɔbɛtena, na biribiara renhaw wɔn adwene bio. Amumɔyɛfo asefo+ biara renteetee wɔn bio sɛ kan nna no,+10 nna a mede atemmufo+ sisii me man Israel so no. Mɛbrɛ w’atamfo nyinaa ase.+ Na mise wo sɛ, ‘Yehowa bɛkyekye ofie ama wo.’+11 “‘“Na ɛbɛba sɛ, sɛ wo nna wie du na wo ne w’agyanom kɔda+ a, mɛma w’aseni bi so w’akyi, wo mma no mu biako,+ na mɛma n’ahenni atim.+12 Ɔno na obesi ofie ama me,+ na mɛma n’ahengua atim afebɔɔ.+13 Me na mɛyɛ n’agya,+ na ɔno nso ayɛ me ba;+ merenyi m’adɔe mfi ne so+ sɛnea miyi fii nea odii w’anim no so no.+14 Mede no besi me fie+ ne m’ahenni so+ afebɔɔ, na n’ahengua+ nso betim afebɔɔ.”’”15 Sɛnea nsɛm yi nyinaa ne anisoadehu yi nyinaa te no, saa na Natan ka kyerɛɛ Dawid.+16 Eyi akyi no, Ɔhene Dawid bɛtenaa Yehowa anim,+ na ɔkae sɛ: “O Yehowa Nyankopɔn, hena ne me,+ na me fie yɛ dɛn+ a wode me abedu ha yi?+17 Nanso eyi nyinaa yɛ w’ani so ade ketewa bi,+ O Onyankopɔn;+ woasan aka nea ɛbɛba w’akoa fie so daakye-daakye,+ na woabu me sɛ onipa a ɔwɔ dibea kɛse,+ O Yehowa Nyankopɔn.18 Dɛn bio na Dawid nka, anuonyam a wode ahyɛ w’akoa no ho?+ Wo na wunim w’akoa yiye.+19 O Yehowa, w’akoa nti woayɛ nneɛma akɛse yi nyinaa sɛnea ɛwɔ wo koma mu,+ na woama wɔahu wo nnwuma akɛse no.+20 O Yehowa, obiara nni hɔ a ɔte sɛ wo,+ na Onyame biara nni hɔ sɛ wo;+ nea yɛde yɛn aso ate afa wo ho no nyinaa kyerɛ saa.21 Na ɔman bɛn bio na ɛwɔ asase so a ɛte sɛ wo man Israel+ a nokware Nyankopɔn gyee wɔn fae sɛ ɔman?+ Ɔman bɛn na wonam wɔn so ayɛ anwonwadwuma akɛse de anya din?+ Ɛnyɛ wo man a wugyee wɔn fii Egypt no na woyɛɛ ahude de pam amanaman+ no fii wɔn anim?22 Na wode wo nkurɔfo Israel yɛɛ wo man+ daa, na wo Yehowa, wobɛyɛɛ wɔn Nyankopɔn.+23 Afei Yehowa, ma asɛm a woaka afa w’akoa ne ne fie ho no ntim daa, na yɛ sɛnea woaka no.24 Ma wo din+ nnyina na ɛnyɛ kɛse+ daa, na nkurɔfo nka sɛ, ‘Israel Nyankopɔn,+ asafo Yehowa,+ no ne Onyankopɔn ma Israel,’+ na ma w’akoa Dawid ase ntim w’anim.+25 Na wo, me Nyankopɔn na woayi no adi akyerɛ w’akoa sɛ wobɛkyekye ofie ama no.+ Ɛno nti na w’akoa rebɔ mpae w’anim yi.26 Na afei Yehowa, wone nokware Nyankopɔn+ no, wo na wode adepa yi ahyɛ w’akoa bɔ.+27 Enti ma ɛnyɛ wo fɛ na hyira w’akoa fie na ɛntena w’anim daa;+ efisɛ wo Yehowa, wo na woahyira me fie, na ɛbɛyɛ nhyira daa.”+


text:
TI 34
Yesu Yii Asomafo Dumienu
ASOMAFO 12 NO
Bere a Osuboni Yohane kaa Yesu ho asɛm sɛ Onyankopɔn Adwammaa no, bɛyɛ afe ne fã akyi na Yesu dii dwuma titiriw bi. Yɛbɛkae a, Yesu som adwuma ahyɛase no, mmarima anokwafo bi bɛyɛɛ n’asuafo. Wɔn mu bi ne Andrea, Simon Petro, Yohane, ne ebia Yohane nua Yakobo. Ebi nso ne Filipo, ne Bartolomeo a wɔsan frɛ no Natanael no. Bere bi akyi no, afoforo nso bɛdii Kristo akyi.—Yohane 1:45-47.
Afei deɛ na bere aso sɛ Yesu paw n’asomafo. Ná wɔbɛyɛ Yesu nnamfo, na na ɔbɛhyɛ da atete wɔn ama ɔsom adwuma no. Ansa na Yesu repaw n’asomafo no, ɔkɔɔ bepɔ bi so kɔbɔɔ mpae. Ɛbɛyɛ sɛ na saa bepɔ no bɛn Galilea Po no, na na ɛfiri hɔ rekɔ Kapernaum nware. Ɔbɔɔ mpae anadwo mũ nyinaa; ɛbɛyɛ sɛ ɔsrɛɛ Onyankopɔn sɛ ɔmma no nyansa na ɔnhyira no. Ade kyee no, ɔfrɛɛ n’asuafo no yii wɔn mu 12 yɛɛ wɔn asomafo.
Yesu paw asuafo nsia a yɛadi kan abɔ wɔn din no ne Mateo a na ɔte towgyebea no. Enum a aka no ne “Yakobo ba” Yuda (nea wɔsan frɛ no Tadeo no), Kanani Simon, Toma, Alfeo ba Yakobo, ne Yuda Iskariot.—Mateo 10:2-4; Luka 6:16.
Ná Yesu ne nnipa 12 yi atutu akwan, enti na ɔnim wɔn yie. Ná wɔn mu bi yɛ n’abusuafo. Yakobo ne ne nua Yohane yɛ Yesu maame nua mma. Ebinom kyerɛ sɛ na Alfeo yɛ Yesu papa Yosef nua. Sɛ saa na ɛte a, ɛnde na ɔsomafo Yakobo nso yɛ Yesu papa nua ba.
Ná asomafo no nyinaa din wɔ Yesu nsa ano, enti na ɔtumi bɔ obiara din frɛ no. Wo nso ɛ? Wobɛtumi akae asomafo no nyinaa din? Ade baako a ɛbɛboa wo nie: Ná mmienu de Simon, mmienu de Yakobo, ɛnna mmienu nso de Yuda. Sɛ wokae Simon (Petro) a, kae sɛ na ne nua ne Andrea; Sebedeo ba Yakobo nso nua ne Yohane. Wofa saa kwan yi so a, wobɛtumi akae asomafo no nwɔtwe din. Ɛnan a aka no ne towgyeni (Mateo), okyinnyegyefo (Toma), Natanael, nea na ɔwɔ dua bi ase a Yesu frɛɛ no no, ne n’adamfo Filipo.
Asomafo no mu dubaako deɛ na wɔne Yesu nyinaa fi Galilea mantam no mu. Natanael sei na ɔfiri Kana. Ná Filipo, Petro ne Andrea fi Betsaida, nanso akyiri yi Petro ne Andrea tu kɔtenaa Kapernaum, na ɛbɛyɛ sɛ ɛhɔ ara na na Mateo nso te. Yakobo ne Yohane nso, na wɔte Kapernaum anaa mpɔtam hɔ baabi, na na wɔyɛ mpataayifo. Gyama Yuda Iskariot a akyiri yi ɔyii Yesu mae no nko ara ne ɔsomafo a na ɔfiri Yudea.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Deuteronomium 22:1-30
22 “Sɛ wuhu wo nua nantwi anaa ne guan sɛ wayera a, ntwe wo ho mfi no ho.+ Fa no kɔma wo nua no.+2 Na sɛ wo nua no mmɛn wo na wunnim no a, ɛnde fa no bra wo nkyɛn wɔ wo fie kɔpem sɛ wo nua no bɛba abehu no na wode no ama no.+3 Sɛ wo nua afurum anaa n’atade anaa ne biribiara yera na wuhu a, saa ara na wobɛyɛ no; worentumi ntwe wo ho.4 “Sɛ wuhu sɛ wo nua afurum anaa ne nantwi da kwan mu a, nsian wɔn ho nkɔ. Boa no ma no mma wɔn so.+5 “Ɔbea nnhyɛ ɔbarima atade, na ɔbarima nso nnhyɛ ɔbea atade.+ Yehowa wo Nyankopɔn kyi obi a ɔyɛ eyinom.6 “Sɛ wonam na wuhu sɛ anomaa berebuw sɛn dua so anaa ɛda fam,+ na anomaa mma anaa nkesua wom, na maame no butuw ne mma anaa ne nkesua so a, hwɛ na woamfa maame no anka ne mma no ho.+7 Ma maame no nkɔ na fa ne mma no. Sɛ woyɛ saa a ebesi wo yiye na wo nna aware.+8 “Sɛ wusi fie foforo a, gye ban wɔ ɔdan no atifi+ na obi amfi hɔ anhwe ase, na wo fie anni mogya ho fɔ.9 “Nnua aba abien a ɛsono emu biara wɔ wo bobeturo mu,+ anyɛ saa a wobegye nnɔbae no ne bobeturo no mu aba nyinaa akɔ kronkronbea hɔ.10 “Mfa nantwi ne afurum mmom mfɛtɛw asase.+11 “Nhyɛ atade a wɔde oguan nhwi ne nwera abom anwene.+12 “Yɛ wo ntama a wode kata wo ho no anoano anan no nnwow.+13 “Sɛ ɔbarima ware na ɔkɔ ɔbea no ho na afei ne ho fono no a,+14 ebia ɔbɛbɔ no dimmɔne+ agu n’anim ase sɛ, ‘Mewaree ɔbea yi, nanso mekɔɔ no ho no, manhu hwee a ɛkyerɛ sɛ ɔyɛ ɔbaabun.’+15 Ɛba saa a, ababaa no papa ne ne maame mfa nea ɛkyerɛ sɛ ababaa no yɛ ɔbaabun mmɛkyerɛ kurow no mu mpanyimfo wɔ kurow no pon ano.+16 Afei ababaa no papa nka nkyerɛ mpanyimfo no sɛ, ‘Mede me babea maa ɔbarima yi aware, nanso ɔmpɛ+ no.17 Na ɔbɔ no sobo sɛ wayɛ animguasede+ na ɔka sɛ: “Manhu hwee a ɛkyerɛ sɛ wo babea no yɛ ɔbaabun.”+ Nanso nea ɛkyerɛ sɛ me babea no yɛ ɔbaabun ni.’ Afei wɔntrɛw nnaso no mu wɔ kurom hɔ mpanyimfo anim.18 Na kurom hɔ mpanyimfo+ ntwe ɔbarima no aso.+19 Na wonnye nnwetɛbona ɔha mfi ɔbarima no nkyɛn mfa mma ababaa no papa, efisɛ wabɔ Israelni baabun dimmɔne.+ Ɔbɛkɔ so ne no atena sɛ ne yere; ɔrentumi nnyaa no ne nkwa nna nyinaa.20 “Na sɛ ɛba sɛ asɛm no yɛ nokware na wɔanhu adanse biara a ɛkyerɛ sɛ ababaa no yɛ ɔbaabun+ a,21 ɛnde wɔmfa ababaa no mmegyina ne papa fie anim na ne kurom mmarima nsiw no abo mma onwu, efisɛ wayɛ aniwude+ wɔ Israel sɛ wabɔ aguaman wɔ ne papa fie.+ Yɛ saa fa yi adebɔne fi wo mfinimfini.+22 “Sɛ wohu sɛ ɔbarima bi ne obi yere ada a,+ ɛsɛ sɛ wɔn baanu wu, ɔbarima a ɔyɛɛ saa no ne ɔbea no nyinaa.+ Yɛ saa fa yi adebɔne fi Israel.+23 “Sɛ ɔbarima bi nsa da ababaa a ɔyɛ ɔbaabun so+ na ɔbarima foforo hu no wɔ kurom na ɔne no da a,+24 momfa wɔn baanu mmra kurow no pon ano na munsiw wɔn abo mma wonwu. Nea enti a ɛsɛ sɛ ababaa no wu ne sɛ ɔwɔ kurom nso wanteɛteɛm, na ɔbarima no nso abrɛ ne yɔnko yere ase.+ Yɛ saa fa yi bɔne fi wo mfinimfini.+25 “Nanso sɛ ɔbarima no kyeree ababaa a obi nsa da no so no wɔ wuram na ɔne no dae a, ɛnde ɔbarima a ɔne no dae no na obewu,26 na ababaa no de, nyɛ no hwee. Ababaa no nyɛɛ bɔne biara a ɛsɛ owu, efisɛ asɛm yi te sɛ nea ɔbarima bi atow ahyɛ ne yɔnko so akum no*+ ara pɛ.27 Wuram na ohuu no. Ababaa a obi nsa da no so no teɛteɛɛm nanso na obiara nni hɔ a obegye no.28 “Sɛ ɔbarima bi hu ababaa bi a ɔyɛ ɔbaabun a obiara nsa nna no so na ɔkyere no ne no da+ na wohu wɔn a,+29 ɔbarima a ɔne no dae no ntua sika nnwetɛbona aduonum mma ɔbea no papa+ na ɔnware no efisɛ wabrɛ no ase. Ɔrentumi nnyaa no ne nkwa nna nyinaa.+30 “Obiara mmfa ne papa yere na wanyi ne papa nkataho.+


text:
TI DUMIEN
W’abrabɔ a Wobɛma Asɔ Onyankopɔn Ani
Ɛbɛyɛ dɛn na woatumi abɛyɛ Onyankopɔn adamfo?
Ɔkwan bɛn so na sobo a Satan abɔ no fa wo ho?
Nneyɛe bɛn na ɛnsɔ Yehowa ani?
Wobɛyɛ dɛn atumi ama w’abrabɔ asɔ Onyankopɔn ani?
ONIPA bɛn na wobɛfa no adamfo? Ɛda adi paa sɛ wobɛpɛ sɛ wo ne obi a ɔne w’adwene hyia, mowɔ biribi a mo nyinaa ani gye ho, na mowɔ nnyinasosɛm biako bɛbɔ. Na wobɛbɛn obi a ɔwɔ su pa te sɛ nokwaredi ne ayamye.
2 Wɔ abakɔsɛm mu nyinaa no, Onyankopɔn apaw nnipa bi sɛ ne nnamfo pa. Sɛ nhwɛso no, Yehowa frɛɛ Abraham n’adamfo. (Yakobo 2:23) Onyankopɔn kaa Dawid ho asɛm sɛ “ɔbarima a me koma da ne so,” efisɛ na ɔyɛ obi a Yehowa dɔ no. (Asomafo Nnwuma 13:22) Na Yehowa buu odiyifo Daniel sɛ ‘ɔdɔfo.’—Daniel 9:23.
3 Dɛn nti na Yehowa faa Abraham, Dawid, ne Daniel nnamfo? Yehowa ka kyerɛɛ Abraham sɛ: “Woatie me nne.” (Genesis 22:18) Enti Yehowa bɛn wɔn a wofi ahobrɛase mu yɛ nea ɔka no. Ɔka kyerɛɛ Israelfo sɛ: “Muntie me, na mɛyɛ mo Onyankopɔn na mo nso moayɛ me ɔman.” (Yeremia 7:23) Sɛ wutie Yehowa a, wo nso wubetumi abɛyɛ n’adamfo!
YEHOWA HYƐ NE NNAMFO DEN
4 Susuw mfaso a ɛwɔ so sɛ wo ne Onyankopɔn bɛfa adamfo no ho hwɛ. Bible ka sɛ Yehowa rehwehwɛ hokwan ‘de ne denyɛ adi ama wɔn a wɔn koma di mũ wɔ ne ho.’ (2 Beresosɛm 16:9) Yehowa bɛyɛ dɛn atumi de ne denyɛ adi ama wo? Wɔakyerɛ ɔkwan biako wɔ Dwom 32:8, na yɛkenkan wɔ hɔ sɛ: ‘Me Yehowa, mebue w’adwenem, na makyerɛ wo ɔkwan a wobɛfa so, m’ani wɔ wo so, na metu wo fo.’
5 Yehowa asɛm a ɛka koma bɛn ara ni! Ɔbɛma wo akwankyerɛ a wuhia, na wahwɛ wo so bere a wode reyɛ adwuma no. Onyankopɔn pɛ sɛ ɔboa wo ma wutumi gyina wo sɔhwɛ ahorow ano. (Dwom 55:22) Enti sɛ wode koma a edi mũ som Yehowa a, wubetumi anya ahotoso te sɛ odwontofo a ɔkaa asɛm a edi so yi no: “Mede [Yehowa, NW] masi m’anim daa yi, na ɔwɔ me nifa yi, merenhim.” (Dwom 16:8; 63:8) Yiw, Yehowa betumi aboa wo ma woabɔ wo bra wɔ ɔkwan a ɛsɔ n’ani so. Nanso, sɛnea wunim no, Onyankopɔn tamfo bi wɔ hɔ a ɔmpɛ sɛ ɔma woyɛ eyi.
SOBO A SATAN ABƆ
6 Wɔkyerɛkyerɛɛ sɛnea Satan Ɔbonsam kasa tiaa Onyankopɔn tumidi mu wɔ nhoma yi Ti 11. Satan bɔɔ Onyankopɔn sobo sɛ ɔyɛ ɔtorofo, na ɔkyerɛe sɛ ɛyɛ asisisɛm sɛ Yehowa amma Adam ne Hawa ankasa ansisi papa ne bɔne ho gyinae. Bere a Adam ne Hawa yɛɛ bɔne akyi na wɔn asefo fii ase dɔɔso wɔ asase so no, Satan maa asɛm baa adwene a nnipa nyinaa kura ho. Satan ka kyerɛɛ Onyankopɔn sɛ: “Ɛnyɛ ɔdɔ a nnipa dɔ wo nti na wɔsom wo. Sɛ wopɛ a, ma me kwan na metumi ama obiara asɔre atia wo.” Asɛm a ɛtoo ɔbarima Hiob a wɔayɛ ho kyerɛwtohɔ no da no adi sɛ eyi ne adwene a na Satan kura. Ná hena ne Hiob, na ɔkwan bɛn so na na Satan sobo no fa ne ho?
7 Hiob traa ase bɛyɛ mfirihyia 3,600 a atwam ni. Ná ɔyɛ onipa pa, efisɛ Yehowa kae sɛ: “Obiara nni hɔ a ɔte sɛ ɔno asase no so, ɔbarima a odi mu na ɔteɛ, osuro Onyankopɔn, na oyi ne ho fi bɔne ho.” (Hiob 1:8) Hiob sɔɔ Onyankopɔn ani.
8 Satan maa asɛm baa adwene a na Hiob de som Onyankopɔn no ho. Ɔbonsam ka kyerɛɛ Yehowa sɛ: “So ɛnyɛ wo na woabɔ ɔno [Hiob] ne ne fi ne ade a ɔwɔ nyinaa ho ban ahyia? Ne nsa ano adwuma woahyira so, na n’afieboa ase afɛe asase no so. Na afei teɛ wo nsa ka nea ɔwɔ nyinaa hwɛ, sɛ ɔrennome anaa!”—Hiob 1:10, 11.
9 Enti Satan kae sɛ nneɛma a Hiob nya fi Onyankopɔn nkyɛn nti na ɔsom Onyankopɔn. Ɔbonsam kae nso sɛ sɛ wɔsɔ Hiob hwɛ a, ɔbɛkasa atia Onyankopɔn. Yehowa yɛɛ n’ade dɛn wɔ sobo a Satan bɔe yi ho? Esiane sɛ na asɛm no fa adwene a na Hiob kura ho nti, Yehowa maa Satan kwan ma ɔsɔɔ Hiob hwɛe. Saa kwan yi so na na ɛbɛda adi pefee sɛ ebia Hiob dɔ Onyankopɔn anaasɛ ɔnnɔ no.
WƆSƆƆ HIOB HWƐE
10 Ankyɛ na Satan sɔɔ Hiob hwɛe wɔ akwan pii so. Wowiaa Hiob mmoa no bi, na wokunkum afoforo. Wokunkum ne nkoa no mu dodow no ara. Eyi de sikasɛm mu ahokyere baa ne so. Awerɛhosɛm foforo sii, ɛne sɛ ahum bi tui na ekunkum Hiob mma du no. Nanso, nsɛm a ɛyɛ hu a esisii yi nyinaa akyi no, “Hiob anyɛ bɔne, na wammu asɛm a enni aso amma Onyankopɔn.”—Hiob 1:22.
11 Satan annyae Hiob haw. Ɛbɛyɛ sɛ Satan nyaa adwene sɛ ɛwom sɛ Hiob atumi agyina n’agyapade, ne nkoa, ne ne mma a ɔhweree no ano de, nanso sɛ ɔyare a, ɔbɛkasa atia Onyankopɔn. Yehowa maa Satan kwan ma ɔde yare bi a ɛyɛ yaw na ɛyɛ abofono yɛɛ Hiob. Nanso, eyi mpo amma Hiob anhwere Onyankopɔn mu gyidi a ɔwɔ no. Mmom no, ɔkaa no pen sɛ: “Meremma wonyi me mudi mfi me ho de bɛkɔ akosi sɛ megyaa mu.”—Hiob 27:5.
12 Ná Hiob nnim sɛ Satan na ɔde amanehunu no reba no so. Bere a na Hiob nnim sɛ Ɔbonsam akasa atia Yehowa tumidi no, n’adwene yɛɛ no sɛ gyama Onyankopɔn na ɔde ɔhaw ahorow no aba ne so. (Hiob 6:4; 16:11-14) Nanso, ɔkɔɔ so kuraa ne mudi mu maa Yehowa. Na Hiob nam nokware a odii no so maa Satan asɛm a ɔkae sɛ pɛsɛmenkominya nti na ɔno Hiob resom Onyankopɔn no bɛyɛɛ atoro!
13 Hiob nokwaredi no maa Yehowa nyaa asɛm a edi mũ de buaa sobo a ɛyɛ yaw a Satan bɔe no. Ná Hiob yɛ Yehowa adamfo ampa, na Onyankopɔn tuaa no ka wɔ ne nokwaredi ho.—Hiob 42:12-17.
SƐNEA ASƐM NO FA WO HO
14 Ɛnyɛ Hiob nko na mudi mu a wobekura ama Onyankopɔn ho asɛm a Satan ma ɛsɔree no fa ne ho. Ɛfa wo nso wo ho. Eyi da adi pefee wɔ Mmebusɛm 27:11. Ɛhɔ no, Yehowa Asɛm ka sɛ: “Me ba, yɛ onyansafo, na ma me koma ntɔ me yam, na manya asɛm mabua nea ɔbɔ me ahohora.” Saa asɛm yi a wɔkyerɛw wɔ Hiob wu akyi mfehaha pii no da no adi sɛ na Satan da so rebɔ Onyankopɔn ahohora, na na ogu so rebɔ Onyankopɔn asomfo sobo. Sɛ yɛma yɛn abrabɔ sɔ Yehowa ani a, yɛboa ma wobua Satan atoro sobo no ankasa, na yɛnam saayɛ so ma Onyankopɔn koma tɔ ne yam. Eyi ma wote nka dɛn? Sɛ ɛho behia mpo sɛ, ɛsɛ sɛ woyɛ nsakrae ahorow bi wɔ w’abrabɔ mu na ama woanya kyɛfa bi wɔ mmuae a wɔde ma Ɔbonsam wɔ n’atosɛm a wakeka no ho a, so ɛrenyɛ wo anigye sɛ wobɛyɛ saa?
15 Hyɛ no nsow sɛ, Satan kae sɛ: ‘Nea onipa wɔ nyinaa, ɔde ma pere ne kra.’ (Hiob 2:4) Satan nam asɛmfua, “onipa” a ɔde dii dwuma no so daa no adi pefee sɛ ɛnyɛ Hiob nkutoo na ɔbɔɔ no sobo, na mmom nnipa nyinaa. Ɛno yɛ asɛm a ɛho hia paa. Satan ama asɛm aba wo mudi anaa nokware a wubedi ama Onyankopɔn no ho. Ɔbonsam ani begye ho sɛ obehu sɛ sɛ wuhyia nsɛnnennen a wobɛyɛ Onyankopɔn so asoɔden na woagyae abrabɔ pa. Ɔkwan bɛn na Satan bɛbɔ mmɔden afa so ayɛ eyi?
16 Sɛnea yesusuw ho wɔ Ti 10 no, Satan fa akwan horow so bɔ mmɔden sɛ ɔbɛma nnipa atwe wɔn ho afi Onyankopɔn ho. Nea edi kan no, ɔtow hyɛ nnipa so “te sɛ gyata a ɔbobom apɛ obi amene no.” (1 Petro 5:8) Enti, wubetumi ahu Satan nkɛntɛnso bere a wo nnamfo, w’abusuafo, anaa afoforo sɔre tia mmɔden a wobɔ sɛ wubesua Bible na wode nea wusua no ayɛ adwuma no.* (Yohane 15:19, 20) Nea ɛto so abien no, Satan “kɔ so ara dan ne ho hann bɔfo.” (2 Korintofo 11:14) Ɔbonsam betumi afa anifere kwan so adaadaa wo ama woagyae nneɛma a ɛsɔ Onyankopɔn ani a woyɛ no. Obetumi de abasamtu nso adi dwuma. Ebia ɔbɛma woate nka sɛ wuntumi nyɛ nea ɛsɔ Onyankopɔn ani. (Mmebusɛm 24:10) Sɛ́ ebia Satan reyɛ n’ade sɛ “gyata a ɔbobom” anaasɛ ɔreyɛ ne ho sɛ “hann bɔfo” no, sobo a ɔbɔ no yɛ ade koro no ara: Ɔka sɛ sɛ wuhyia sɔhwɛ ahorow a, wubegyae Onyankopɔn som. Wobɛyɛ dɛn atumi abua saa sobo yi na woakura wo mudi mu ama Onyankopɔn sɛnea Hiob yɛe no?
YEHOWA AHYƐDE SO A WUBEDI
17 Wonam w’abrabɔ a wobɛma asɔ Onyankopɔn ani so betumi ama Satan sobo no ho mmuae. Dɛn na eyi hwehwɛ sɛ woyɛ? Bible bua sɛ: “Fa wo koma nyinaa ne wo kra nyinaa ne w’ahoɔden nyinaa dɔ [Yehowa, NW] wo Nyankopɔn.” (Deuteronomium 6:5) Bere a ɔdɔ a wowɔ ma Onyankopɔn mu yɛ den no, wubenya ɔpɛ a emu yɛ den de ayɛ nea ɔhwehwɛ no. Ɔsomafo Yohane kyerɛwee sɛ: “Eyi ne nea Nyankopɔn dɔ kyerɛ, sɛ yebedi n’ahyɛde so.” Sɛ wode wo koma nyinaa dɔ Yehowa a, wubehu sɛ “n’ahyɛde nyɛ den.”—1 Yohane 5:3.
18 Dɛn ne Yehowa ahyɛde? Ebi yɛ nneyɛe bi a ɛsɛ sɛ yɛtwe yɛn ho fi ho. Sɛ nhwɛso no, hwɛ adaka a n’asɛmti ne “Twe Wo Ho Fi Nneɛma a Yehowa Kyi Ho.” Wubehu nneyɛe bi a Bible kasa tia pefee wɔ hɔ. Sɛ w’ani bɔ nneyɛe a wɔahyehyɛ no bi so nea edi kan a, ɛbɛyɛ wo sɛ ɛnyɛ bɔne a anibere wom. Nanso, sɛ wususuw kyerɛw nsɛm a wɔatwe adwene asisi so no ho wie a, ɛda adi sɛ wubehu nyansa a ɛwɔ Yehowa mmara no mu. Nsakrae a wobɛyɛ wɔ w’abrabɔ mu betumi ayɛ asɛnnennen a ɛsen biara a woahyia pɛn. Nanso, w’abrabɔ a wobɛma asɔ Onyankopɔn ani bɛma woanya abotɔyam ne anigye kɛse. (Yesaia 48:17, 18) Na ɛyɛ ade a wubetumi ayɛ. Yɛyɛ dɛn hu saa?
TWE WO HO FI NNEƐMA A YEHOWA KYI HO
- Awudi.—Exodus 20:13; 21:22, 23.
- Nna mu ɔbrasɛe.—Leviticus 20:10, 13, 15, 16; Romafo 1:24, 26, 27, 32; 1 Korintofo 6:9, 10.
- Ahonhonsɛmdi.—Deuteronomium 18:9-13; 1 Korintofo 10:21, 22; Galatifo 5:20, 21.
- Abosonsom.—1 Korintofo 10:14.
- Asabow.—1 Korintofo 5:11.
- Korɔnbɔ.—Leviticus 6:2, 4; Efesofo 4:28.
- Atorodi.—Mmebusɛm 6:16, 19; Kolosefo 3:9; Adiyisɛm 22:15.
- Adifudepɛ.—1 Korintofo 5:11.
- Basabasayɛ.—Dwom 11:5; Mmebusɛm 22:24, 25; Galatifo 5:20, 21.
- Kasafĩ.—Leviticus 19:16; Efesofo 5:4; Kolosefo 3:8.
- Mogya a wɔde di dwuma ɔkwammɔne so.—Genesis 9:4; Asomafo Nnwuma 15:20, 28, 29.
- Obi abusuafo a ɔnhwɛ wɔn.—1 Timoteo 5:8.
- Obi ho a ɔde hyehyɛ wiase yi mu akodi anaa amanyɔsɛm mu.—Yesaia 2:4; Yohane 6:15; 17:16.
- Tawa anaa nnuru a wɔkyerɛ sɛ wɔde gyigye wɔn ani a wɔnom.—Marko 15:23; 2 Korintofo 7:1.
19 Yehowa nhwehwɛ biribi a yentumi nyɛ mfi yɛn hɔ da. (Deuteronomium 30:11-14) Onim nea yebetumi ayɛ ne nea yentumi nyɛ sen yɛn ankasa mpo. (Dwom 103:14) Afei nso, Yehowa betumi ama yɛn ahoɔden a yɛde bɛyɛ osetie ama no. Ɔsomafo Paulo kyerɛwee sɛ: “Onyankopɔn yɛ ɔnokwafo, na ɔremma wɔnsɔ mo nhwɛ ntra nea mubetumi, na mmom ɔbɛma kwan abɛda sɔhwɛ no ho a mode befi mu, na moatumi agyina ano.” (1 Korintofo 10:13) Yehowa betumi ama wo “tumi a ɛboro nnipa de so” a ɛbɛboa wo ma woatumi agyina sɔhwɛ ano. (2 Korintofo 4:7) Bere a Paulo tumi gyinaa sɔhwɛ ahorow pii ano akyi no, otumi kae sɛ: ‘Mewɔ ahoɔden wɔ ade nyinaa mu esiane nea ɔhyɛ me den no nti.’—Filipifo 4:13.
SUBAN PA A WUBENYA
20 Nokwarem no, Yehowa ani a wobɛsɔ hwehwɛ pii sen nneɛma a okyi a wobɛtwe wo ho afi ho kɛkɛ. Ɛsɛ sɛ wodɔ nneɛma a ɔdɔ nso. (Romafo 12:9) So w’ani nnye ho sɛ wo ne wɔn a wɔne w’adwene hyia, wɔn a wɔn ani gye nneɛma a w’ani gye ho ho, na wɔne wo kura abrabɔ gyinapɛn biako bɛbɔ? Saa ara nso na Yehowa te. Enti ma w’ani nnye nneɛma a Yehowa ani gye ho ho. Wɔaka saa nneɛma yi bi ho asɛm wɔ Dwom 15:1-5, baabi a yɛkenkan nnipa a Onyankopɔn bu wɔn sɛ ne nnamfo ho asɛm no. Yehowa nnamfo da su ahorow a Bible frɛ no “honhom no aba” adi. Honhom no aba no ne “ɔdɔ, anigye, asomdwoe, abodwokyɛre, ayamye, papayɛ, gyidi, odwo, ahosodi.”—Galatifo 5:22, 23.
21 Bible a wobɛkenkan na woasua daa no bɛboa wo ma woanya suban pa. Na nea Onyankopɔn hwehwɛ a wubesua no bɛboa wo ma wo ne Onyankopɔn adwene ahyia. (Yesaia 30:20, 21) Dodow a wohyɛ ɔdɔ a wowɔ ma Yehowa mu den no, dodow no ara na wubenya ɔpɛ a emu yɛ den sɛ wobɛma w’abrabɔ asɔ Onyankopɔn ani.
22 Mmɔdenbɔ ho hia na ama woatumi ama w’abrabɔ asɔ Yehowa ani. Bible de w’abrabɔ a wobɛsesa no toto wo nipasu dedaw a wubeyi agu hɔ na woahyɛ foforo ho. (Kolosefo 3:9, 10) Nanso, odwontofo no kyerɛw faa Yehowa ahyɛde ho sɛ: “Ɛsodi mu wɔ akatua pii.” (Dwom 19:11) Wo nso wubehu sɛ mfaso kɛse wɔ w’abrabɔ a wobɛma asɔ Onyankopɔn ani no so. Sɛ woyɛ saa a, wubebua sobo a Satan abɔ no, na wobɛma Yehowa koma ani agye!
NEA BIBLE KYERƐKYERƐ
- Wubetumi abɛyɛ Onyankopɔn adamfo denam osetie a wobɛyɛ ama no no so. —Yakobo 2:23.
- Satan ama asɛm aba nnipa nyinaa mudi anaa wɔn nokwaredi ho.—Hiob 1:8, 10, 11; 2:4; Mmebusɛm 27:11.
- Ɛsɛ sɛ yɛtwe yɛn ho fi nneyɛe a ɛnsɔ Onyankopɔn ani ho.—1 Korintofo 6:9, 10.
- Yebetumi asɔ Yehowa ani denam nea okyi a yebekyi na yɛadɔ nea ɔdɔ so.—Romafo 12:9.
* Eyi nkyerɛ sɛ Satan ankasa na opiapia wɔn a wɔsɔre tia wo no. Nanso Satan na ɔyɛ bere a ɛwɔ hɔ yi nyame, na wiase no nyinaa da ne tumi mu. (2 Korintofo 4:4; 1 Yohane 5:19) Enti yebetumi ahwɛ kwan sɛ nkurɔfo ani rennye ɔbra pa a wobɛbɔ no ho, na ebinom bɛsɔre atia wo.
Adesua no ho Nsɛmmisa
1, 2. Ma nnipa bi a Yehowa buu wɔn sɛ ne nnamfo pa ho nhwɛso ahorow.
3. Dɛn nti na Yehowa paw nnipa bi sɛ ne nnamfo?
4, 5. Ɔkwan bɛn so na Yehowa de ne denyɛ di ma ne nkurɔfo?
6. Sobo bɛn na Satan abɔ nnipa?
7, 8. (a) Dɛn na ɛmaa Hiob daa nsow wɔ ne bere so nnipa mu? (b) Ɔkwan bɛn so na Satan maa asɛm baa adwene a na Hiob kura ho?
9. Yehowa yɛɛ n’ade dɛn wɔ sobo a Satan bɔe no ho, na dɛn ntia?
10. Sɔhwɛ ahorow bɛn na ɛtoo Hiob, na ɔyɛɛ n’ade dɛn?
11. (a) Sobo a ɛto so abien bɛn na Satan de bɔɔ Hiob, na Yehowa yɛɛ dɛn wɔ ho? (b) Hiob yɛɛ n’ade dɛn wɔ ne yare a ɛyɛ yaw no ho?
12. Ɔkwan bɛn so na Hiob buaa sobo a Ɔbonsam bɔe no?
13. Dɛn na efii nokware a Hiob di maa Onyankopɔn no mu bae?
14, 15. Dɛn nti na yebetumi aka sɛ sobo a Satan bɔɔ Hiob no fa nnipa nyinaa ho?
16. (a) Akwan bɛn na Satan fa so bɔ mmɔden sɛ ɔbɛma nnipa atwe wɔn ho afi Onyankopɔn ho? (b) Ɛbɛyɛ dɛn na Ɔbonsam betumi afa saa akwan yi so asɔ wo ahwɛ?
17. Dɛn ne ade titiriw nti a ɛsɛ sɛ wudi Yehowa ahyɛde so?
18, 19. (a) Yehowa ahyɛde no bi ne dɛn? (Hwɛ adaka) (b) Yɛyɛ dɛn hu sɛ Onyankopɔn nhwehwɛ nea ɛboro yɛn so mfi yɛn hɔ?
20. Su pa bɛn na ɛsɛ sɛ wunya, na dɛn nti na saa su no ho hia?
21. Dɛn na ɛbɛboa wo ma woanya suban pa?
22. Sɛ woma w’abrabɔ sɔ Onyankopɔn ani a, dɛn na wubetumi ayɛ?


text:
TI 109
Ɔbɔɔ Nyamesom Mpanimfoɔ no Akyi
MATEO 22:41–23:24 MARKO 12:35-40 LUKA 20:41-47
HWAN BA NE KRISTO NO?
NYAMESOMFO NYAATWOMFO NO, YESU MAA WƆN SUBAN DAA ADI
Nyamesom mpanimfoɔ no antumi angu Yesu anim ase, na bere a wɔyɛɛ sɛ wɔbɛma Yesu akasa atia Romafo no nso, anyɛ yie. (Luka 20:20) Ná Yesu da so wɔ asɔrefie hɔ Nisan da a ɛtɔ so 11 no. Saa da no deɛ, Yesu na ɔde asɛm bi pem n’atamfo no na ama wɔahu onipa ko a ɔyɛ. Ɔbisaa wɔn sɛ: “Adwene bɛn na mowɔ wɔ Kristo no ho? Ɔyɛ hwan ba?” (Mateo 22:42) Ná obiara nim sɛ Kristo anaa Mesia no bɛfiri Dawid abusua mu na aba. Enti bere a nyamesom mpanimfoɔ no rema mmuaeɛ no, saa ara na wɔkae.—Mateo 9:27; 12:23; Yohane 7:42.
Yesu bisaa wɔn sɛ: “Ɛnneɛ afei adɛn nti na honhom no maa Dawid frɛɛ no ‘Owura,’ kaa sɛ, ‘Yehowa ka kyerɛɛ me Wura sɛ: “Tena me nsa nifa kɔsi sɛ mede w’atamfo bɛgu wo nan ase”’? Enti sɛ Dawid frɛɛ no ‘Owura’ a, ɛyɛɛ dɛn na ɔyɛ ne ba?”— Mateo 22:43-45.
Farisifo no amma mmuaeɛ biara; wɔn deɛ na wɔn ani da so sɛ Dawid aseni bi bɛba abɛgye wɔn afiri Romafo no nsam. Nanso Yesu de Dawid asɛm a ɛwɔ Dwom 110:1, 2 no kyerɛɛ wɔn sɛ Mesia no nyɛ ɔdasani bi kɛkɛ. Mmom ɔyɛ Dawid Wura, na ɔbɛtena Onyankopɔn nsa nifa so wɔ soro, na akyiri yi ɔbɛdi tumi. Yesu mmuaeɛ no maa Farisifo no kaa wɔn ano toom.
Ná asuafo no ne nnipa pii retie Yesu. Afei Yesu de n’adwene kɔɔ wɔn so bɔɔ wɔn kɔkɔ wɔ akyerɛwfo ne Farisifo no ho. Ɔka kyerɛɛ wɔn sɛ saa mmarima no te “Mose adwa so,” enti wɔn na wɔkyerɛkyerɛ Onyankopɔn Mmara. Yesu ka kyerɛɛ nkurɔfo no sɛ: “Enti deɛ wɔka kyerɛ mo nyinaa, monni so na monyɛ, nanso monnyɛ wɔn nnwuma, ɛfiri sɛ wɔka nanso wɔnyɛ.”—Mateo 23:2, 3.
Afei Yesu kaa nneɛma bi a na wɔreyɛ a ɛkyerɛ sɛ ampa wɔyɛ nyaatwom. Ɔkaa sɛ: “Wɔyɛ twerɛsɛm kotokuo a wɔde bɔ wɔn ho ban no atɛtrɛtɛ.” Saa bere no, na Yudafo no bi wɔ kyerɛwsɛm kotoku nketenkete a Mmara nsɛm no bi wom, na na wɔtumi de bɔ wɔn moma so anaa wɔde to wɔn nsa. Nanso Farisifo no hyɛɛ da yeyɛɛ wɔn de no akɛse, na ama obiara ahu sɛ wɔn na wɔdi Mmara no so paa. Saa bere no nso, na mmara kyerɛ sɛ ɛsɛ sɛ Israelfo no yɛ wɔn ntade ano mmɛsã. Nanso Farisifo no deɛ, na wɔyɛ wɔn de “akɛseɛ.” Enti, na wɔn ntade ano yɛ atenten sen obiara de. (Numeri 15:38-40) Wɔyɛɛ weinom nyinaa “sɛdeɛ nnipa bɛhunu” wɔn.—Mateo 23:5.
Yesu asuafo no mpo, wɔanhwɛ yie a, anka wɔbɛtumi afa saa suban no bi. Enti ɔtuu wɔn fo sɛ: “Ɛnsɛ sɛ wɔfrɛ mo Rabi, ɛfiri sɛ ɔbaako ne mo kyerɛkyerɛfoɔ, na mo nyinaa moyɛ anuanom. Bio nso, mommfrɛ obiara mo agya asase so, na ɔbaako ne mo Agya, Ɔsorosoroni no. Afei nso ɛnsɛ sɛ wɔfrɛ mo ‘akannifoɔ,’ ɛfiri sɛ mo Kannifoɔ yɛ baako, ɔne Kristo.” Ɛnde sɛn na na ɛsɛ sɛ asuafo no bu wɔn ho na wɔyɛ wɔn ade? Yesu ka kyerɛɛ wɔn sɛ: “Ɛsɛ sɛ deɛ ɔyɛ mo mu kɛseɛ no yɛ mo somfoɔ. Obiara a ɔma ne ho soɔ no wɔbɛbrɛ no ase, na obiara a ɔbrɛ ne ho aseɛ no wɔbɛma ne so.”—Mateo 23:8-12.
Afei Yesu kaa nsɛm bi a ɛkyerɛ sɛ akyerɛwfo ne Farisifo nyaatwomfo no wɔ asɛm bɔ no pɔ. Ɔkaa sɛ: “Monnue, atwerɛfoɔ ne Farisifoɔ nyaatwomfoɔ! ɛfiri sɛ moto ɔsoro ahennie mu wɔ nnipa anim; mo a monkɔ mu, na wɔn a wɔrekɔ mu no nso momma wɔn kwan.”—Mateo 23:13.
Nea ɛmaa Yesu kaa Farisifo no anim ne sɛ, na wɔmfa Onyankopɔn mmara nyɛ hwee, enti wɔhyehyɛɛ wɔn ara mmara. Wɔn mmara no baako ne sɛ: “Sɛ obi ka asɔrefie no ntam a, ɛnyɛ hwee, na sɛ ɔka asɔrefie hɔ sika no ntam a, asodie da ne so.” Ɛno ma yɛhu sɛ ɛba abrabɔ fam a, na wɔyɛ anifuraefo, efisɛ na asɔrefie hɔ sika no hia wɔn sen Yehowa som a ɛkɔ so wɔ hɔ no. Afei nso, “Mmara no mu nsɛm a tumi wom a ɛne atɛntenenee ne mmɔborɔhunu ne nokorɛdie no deɛ,” na wɔmfa nyɛ hwee.—Mateo 23:16, 23; Luka 11:42.
Yesu ka kyerɛɛ Farisifo no sɛ: “Akwankyerɛfoɔ anifirafoɔ a mosɔne nneɛma so yi nwansena nanso momene yoma!” (Mateo 23:24) Saa bere no, na wɔbu nwansena ne yoma nyinaa sɛ mmoa a wɔn ho ntew. Ná Farisifo no sɔne wɔn nsã so yi emu nwansena, nanso na wɔbu wɔn ani gu Mmara no mu nneɛma a emu yɛ duru no so. Enti na akɔyɛ sɛ nea wɔremene yoma a ɛso sen nwansena koraa.—Leviticus 11:4, 21-24.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Atemmufo 7:1-25
7 Afei Yerubaal+ a wɔsan frɛ no Gideon+ ne nkurɔfo a wɔka ne ho nyinaa sɔree ntɛm, na wɔkɔbɔɔ nsra wɔ Harod abura ho. Saa bere yi na Midianfo dɔm nso wɔ n’atifi fam wɔ More koko ho, asasetaw no so.2 Na Yehowa ka kyerɛɛ Gideon sɛ: “Nnipa a wɔka wo ho no dɔɔso dodo sɛ mede Midian bɛhyɛ wɔn nsa.+ Anhwɛ a Israel bɛhoahoa ne ho+ aka akyerɛ me sɛ ‘M’ankasa me nsa na egyee me.’+3 Afei frɛ nnipa no na bisa wɔn sɛ, ‘Hena na osuro na ne koma atu? Ɔnsan.’”+ Enti Gideon sɔɔ wɔn hwɛe. Ɛbaa saa no, nnipa mpem aduonu abien san wɔn akyi ma ɛkaa nnipa mpem du.4 Nanso Yehowa san ka kyerɛɛ Gideon sɛ: “Nnipa a wɔaka yi mpo dɔɔso.+ Ma wɔnkɔ asu no ho na mensɔ wɔn nhwɛ wɔ hɔ mma wo. Afei sɛ meka kyerɛ wo sɛ, ‘Oyi ne wo bɛkɔ’ a, ɔno na ɔne wo bɛkɔ. Na sɛ meka kyerɛ wo sɛ ‘Oyi ne wo renkɔ’ a, ɔrenkɔ.”5 Ɛnna ɔde nnipa no kɔɔ asu no ho.+Afei Yehowa ka kyerɛɛ Gideon sɛ: “Obiara a ɔbɛtaforo nsu sɛnea ɔkraman taforo nsu no, ma onnyina nkyɛn. Na obiara a obebu nkotodwe anom nsu no nso, yɛ no saa ara.”+6 Mmarima a wɔtaforoo nsu wɔ wɔn nsam no ano si ahasa. Na wɔn a wɔaka nyinaa buu nkotodwe nom nsu no.7 Ɛnna Yehowa ka kyerɛɛ Gideon sɛ: “Mmarima ahasa a wɔnom nsu wɔ wɔn nsam yi so na menam begye mo, na mede Midian bɛhyɛ mo nsa.+ Ma nnipa a wɔaka no nyinaa nsan nkɔ wɔn afie.”8 Enti wogyee nnipa no nsam nneɛma ne wɔn mmɛn,+ na ɔmaa Israel mmarima no nyinaa kɔɔ wɔn afie. Na mmarima ahasa no de, ɔma wɔkae. Saa bere yi na Midianfo gu ase hɔ wɔ asasetaw no so.+9 Na anadwo+ no, Yehowa ka kyerɛɛ no sɛ: “Sɔre sian kɔ asraafo asoɛe hɔ na mede ahyɛ wo nsa.+10 Na sɛ wusuro sɛ wobɛkɔ a, fa wo somfo Pura ka wo ho kɔ asoɛe hɔ.+11 Tie asɛm a wɔbɛka no,+ na akyiri yi wo nsa bɛyɛ den+ na woakɔ wɔn so wɔ nsraban no mu.” Enti ɔne ne somfo Pura sian kɔɔ nsraban no nkyɛn baabi, faako a asraafo a wɔrewɛn asoɛe hɔ no wɔ no.12 Ná Midianfo ne Amalekfo ne Apueifo+ nyinaa abesum asasetaw no so mã te sɛ mmoadabi.+ Wɔn yoma+ nni ano; wɔdɔɔso sɛ mpoano anhwea.13 Bere a Gideon duu hɔ no, ɔtee sɛ ɔbarima bi reka ne dae akyerɛ ne yɔnko. Na ɔkae sɛ: “Mesoo dae bi.+ Na mihui sɛ atoko paanoo kurukuruwa bi redannan ba Midian asoɛe hɔ. Bere a ebeduu ntamadan bi ho no, ɛdan no butuwii,+ na ntamadan no tutu guu hɔ.”14 Ɛnna ne yɔnko no kae sɛ:+ “Eyi de, ɛnyɛ hwee sɛ Yoas ba Gideon,+ Israelni no, nkrante. Nokware Nyankopɔn+ de Midian ne dɔm no nyinaa ahyɛ ne nsa.”+15 Bere a Gideon tee dae no ne ne nkyerɛase no,+ ɔbɔɔ ne mu ase somee.+ Afei ɔsan baa Israelfo asoɛe hɔ, na ɔkae sɛ: “Monsɔre,+ na Yehowa de Midian asraafo asoɛe hɔ ahyɛ mo nsa.”16 Ɔkyɛɛ mmarima ahasa no mu yɛɛ wɔn akuw abiɛsa. Na ɔde mmɛn+ ne nhina hyehyɛɛ wɔn nyinaa nsam. Ná agyatɛn hyehyɛ nhina no mu.17 Na ɔka kyerɛɛ wɔn sɛ: “Monhwɛ nea mɛyɛ biara na monyɛ bi. Sɛ midu asoɛe no ano a, biribiara a mɛyɛ no, mo nso monyɛ saa ara.18 Sɛ me ne wɔn a wɔka me ho no hyɛn mmɛn no a, mo nso monhyɛn mmɛn ntwa asoɛe no ho nhyia,+ na monka sɛ, ‘Yehowa+ ne Gideon dea!’”19 Afei ɔdasum*+ no, Gideon ne mmarima ɔha a wɔka ne ho no baa asoɛe no ano. Saa bere yi ara na na wɔde awɛmfo akogyinagyina wɔn awɛnee. Na wofii ase hyɛn mmɛn no,+ na wɔbobɔɔ nhina a wokurakura no.+20 Na akuw abiɛsa no hyenhyɛn mmɛn+ no na wɔbobɔɔ nhina no. Wɔde agyatɛn no hyɛɛ wɔn nsa benkum mu, na wɔde mmɛn no hyɛɛ wɔn nsa nifa mu hyɛnee, na wɔteɛteɛɛm sɛ: “Yehowa+ nkrante ne Gideon de!”21 Saa bere yi nyinaa na obiara gyina n’afã atwa asoɛe no ho ahyia. Na dɔm no nyinaa soo mmirika mu de nteɛteɛm guanee.+22 Mmarima ahasa+ no kɔɔ so hyɛn wɔn mmɛn+ no. Na Yehowa maa obiara a ɔwɔ asoɛe hɔ de ne nkrante kɔɔ ne yɔnko so,+ na dɔm no guan koduu Bet-Sita wɔ Serera, na wɔkɔe ara koduu Abel-Mehola+ wɔ Tabat ho.23 Na wɔfrɛfrɛɛ Israel mmarima fii Naftali+ ne Aser+ ne Manase,+ na wotiw+ Midianfo no.24 Gideon tuu abɔfo kɔɔ Efraim+ bepɔw nyinaa so, na ɔkae sɛ: “Munkodi Midianfo anim nsisiw asu no ano akwan nkosi Bet-Bara ne Yordan.” Enti wɔfrɛɛ Efraim mmarima nyinaa hyiae, na wokosisiw asu+ no ano akwan kosii Bet-Bara ne Yordan.25 Afei wɔkyeree Midian akunini baanu a wɔn din de Oreb ne Seeb,+ na wokum Oreb wɔ Oreb botan+ so, na wokum Seeb wɔ Seeb nsã-kyi-amoa ho. Wɔkɔɔ so ara tiw Midianfo+ no, na wɔde Oreb ne Seeb ti kɔmaa Gideon wɔ Yordan mpɔtam hɔ.+
Ase Hɔ Nsɛm
^ Nea ɛkyerɛ ne, “ɔwɛn bere a edi mfinimfini.” Efi ase bɛyɛ anadwo nnɔn du kosi ɔdasum nnɔn abien.